[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.6.2007

COM(2007) 358 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Έκθεση επί της πολιτικής ανταγωνισμού {SEC(2007)860}

1. Κατά το 2006, η πολιτική ανταγωνισμού εξακολούθησε να διατηρεί και να δημιουργεί τις προϋποθέσεις για την ανταγωνιστική λειτουργία των αγορών προς όφελος των ευρωπαίων καταναλωτών και των επιχειρήσεων. Αυτό περιλαμβάνει, αφενός, την αντιμετώπιση των ανεπαρκειών της αγοράς που προκύπτουν από την αντιανταγωνιστική συμπεριφορά των φορέων της και από ορισμένες διαρθρώσεις της αγοράς και, αφετέρου, τη συμβολή στη δημιουργία ενός γενικού πλαισίου οικονομικής πολιτικής, σε όλους τους οικονομικούς κλάδους, που ευνοεί την αποτελεσματική λειτουργία του ανταγωνισμού.

2. Στο πρώτο τμήμα της παρούσας έκθεσης γίνεται επισκόπηση των μέσων άσκησης της πολιτικής ανταγωνισμού και, συγκεκριμένα, των κανόνων για τις συμπράξεις, για τις συγκεντρώσεις και για τις κρατικές ενισχύσεις, και του τρόπου που αναπτύχθηκαν περαιτέρω και εφαρμόσθηκαν γενικότερα. Στο δεύτερο τίμημα εξετάζεται πώς εφαρμόσθηκαν αυτά και άλλα μέσα, σε συνδυασμό, σε επιλεγμένους τομείς προτεραιότητας, για την επίτευξη των στόχων της πολιτικής ανταγωνισμού. Στο τρίτο τμήμα γίνεται επισκόπηση της συνεργασίας στο πλαίσιο του Ευρωπαϊκού Δικτύου Ανταγωνισμού (ΕΔΑ) και με τα εθνικά δικαστήρια. Το τέταρτο τμήμα αφορά τις διεθνείς δραστηριότητες. Τέλος, στο πέμπτο τμήμα γίνεται σύντομη περιγραφή της διοργανικής συνεργασίας. Περισσότερες πληροφρίες είναι διαθέσιμες στο λεπτομερές Έγγραφο Εργασίας των Υπηρεσιών της Επιτροπής[1] και στην ιστοσελίδα της Γενικής Διεύθυνσης Ανταγωνισμού[2].

1. Μεσα

1.1. Αντιμονοπωλιακή πολιτική – Άρθρα 81 και 82 ΕΚ

1 .1.1. Διαμόρφωση των κανόνων και πολιτικής

3. Η αποτελεσματική αντιμετώπιση των συμπράξεων, εκτός από την επιβολή των κατάλληλων κυρώσεων για την τιμώρηση και την αποτροπή τους, απαιτεί την παροχή κινήτρων στους συμμετέχοντες για να καταγγέλλουν τις εν λόγω συμπράξεις. Με την έκδοση μιας αναθεωρημένης ανακοίνωσης σχετικά με τη μη επιβολή και τη μείωση των προστίμων σε υποθέσεις συμπράξεων (καρτέλ) [3] , η Επιτροπή έκανε ένα σημαντικό βήμα προς την κατεύθυνση της αποκάλυψης και πάταξης των συμπράξεων. Έγιναν βελτιώσεις σε πολλούς τομείς ώστε να δοθούν περισσότερες οδηγίες στους αιτούντες και να βελτιωθεί η διαφάνεια της διαδικασίας. Οι τροποποιήσεις αυτές αντικατοπτρίζουν άνω των τεσσάρων ετών εμπειρία από την εφαρμογή της ανακοίνωσης περί επιείκειας του 2002[4], και ευθυγραμμίζονται απολύτως με το πρότυπο πρόγραμμα επιείκειας του ΕΔΑ, που εγκρίθηκε επίσης το 2006. Οι βελτιώσεις περιλαμβάνουν διευκρίνιση των ανώτατων ορίων για τη μη επιβολή και τη μείωση των προστίμων, καθώς και των προϋποθέσεων που πρέπει να πληρούν οι αιτούντες, αλλά και τροποποιήσεις ως προς τη διαδικασία, όπως η εισαγωγή ενός συστήματος διάκρισης με βάση τη σειρά υποβολής των αιτήσεων.

4. Τα πρόστιμα έχουν καθοριστική σημασία για την αποτροπή της παράβασης των κανόνων ανταγωνισμού από τις επιχειρήσεις. Για να αυξηθεί το αποτρεπτικό αποτέλεσμα των κυρώσεών της, η Επιτροπή εξέδωσε νέες κατευθυντήριες γραμμές για τη μέθοδο υπολογισμού των προστίμων που επιβάλλονται στις επιχειρήσεις που έχουν παραβεί το άρθρο 81 ή το άρθρο 82 ΕΚ[5]. Σύμφωνα με τις νέες κατευθυντήριες γραμμές, για κάθε συμμετέχοντα στην παράβαση, το βασικό ποσό του προστίμου θα βασίζεται σε ένα ποσοστό των ετήσιων πωλήσεών του για το προϊόν που αφορά η παράβαση, στη σχετική γεωγραφική περιοχή, και μπορεί να φτάσει το 30% των εν λόγω πωλήσεων. Για να αντιστοιχεί πλήρως στη διάρκεια της παράβασης, το σχετικό ποσό θα πολλαπλασιάζεται με τον αριθμό των ετών συμμετοχής της επιχείρησης στην παράβαση. Επιπλέον, σε περίπτωση επανειλημμένων παραβάσεων, η Επιτροπή μπορεί να αυξήσει το πρόστιμο μέχρι και 100% – για κάθε προηγούμενη παράβαση που δικαιολογεί αύξηση του προστίμου, και θα λαμβάνει υπόψη της όχι μόνο τις προηγούμενες αποφάσεις της, αλλά και εκείνες που εξέδωσαν οι εθνικές αρχές ανταγωνισμού (ΕΑΑ) κατ' εφαρμογή του άρθρου 81 ή του άρθρου 82 ΕΚ.

5. Η διευκόλυνση της ιδιωτικής επιδίωξης εφαρμογής των κανόνων ανταγωνισμού θα συμβάλει ώστε εκείνοι που ζημιώνονται από τις παραβάσεις της κοινοτικής νομοθεσίας ανταγωνισμού να μπορούν να ασκούν το δικαίωμά τους για αποζημίωση, ενισχύοντας έτσι τη γενική αποτρεπτική λειτουργία των κανόνων αυτών, σε συμπλήρωση της εφαρμογής τους από τις δημόσιες αρχές. Η πράσινη βίβλος για τις αγωγές αποζημίωσης για παράβαση των αντιμονοπωλιακών κανόνων της ΕΚ που περιέχονται στα άρθρα 81 και 82 της συνθήκης[6] προκάλεσε ζωηρό ενδιαφέρον εκ μέρους των ενδιαφερόμενων κύκλων και αποτέλεσε αντικείμενο ευρείας συζήτησης στην Ευρώπη και αλλού. Κατά τη δημόσια διαβούλευση, η Επιτροπή έλαβε περίπου 150 εισηγήσεις από κυβερνήσεις, αρχές ανταγωνισμού, επιχειρηματικούς κλάδους, οργανώσεις καταναλωτών, νομικούς και πανεπιστημιακούς. Στη μεγάλη πλειοψηφία τους, οι εισηγήσεις αυτές συμφωνούν ότι τα θύματα των παραβάσεων της νομοθεσίας ανταγωνισμού δικαιούνται αποζημίωσης, και ότι οι εθνικοί δικονομικοί κανόνες θα πρέπει να ευνοούν την αποτελεσματική άσκηση του δικαιώματος αυτού. Η πρωτοβουλία της Επιτροπής έγινε επίσης ευνοϊκά δεκτή από την Ευρωπαϊκή Οικονομική και Κοινωνική Επιτροπή με τη γνώμη που διατύπωσε σχετικά με την πράσινη βίβλο[7]. Σε συνέχεια της πράσινης βίβλου, η Επιτροπή έχει περιλάβει στο νομοθετικό πρόγραμμα και το πρόγραμμα εργασίας της για το 2007 την εκπόνηση μιας λευκής βίβλου για τις αγωγές αποζημίωσης για παράβαση των αντιμονοπωλιακών κανόνων[8].

6. Η προώθηση των αρχών του ανταγωνισμού μέσω της ευαισθητοποίησης συνεχίστηκε τόσο εντός όσο και εκτός της Επιτροπής, προκειμένου να λαμβάνεται μέριμνα ώστε κάθε νομοθεσία, σε κοινοτικό ή εθνικό επίπεδο, που επιδιώκει θεμιτούς στρατηγικούς στόχους, να μην θίγει αδικαιολόγητα τον ανταγωνισμό. Η ευαισθητοποίηση σε θέματα ανταγωνισμού διαδραμάτισε, συγκεκριμένα, σημαντικό ρόλο στη νομοθετική διαδικασία σχετικά με τον κανονισμό REACH[9]. Επίσης, η Επιτροπή συνέχισε τις προσπάθειες προτροπής των κρατών μελών να εξετάσουν τους περιορισμούς του ανταγωνισμού στον τομέα-κλειδί των επαγγελματικών υπηρεσιών, που θα συμβάλει σημαντικά στην επίτευξη των στόχων της Λισαβόνας.

1.1.2. Εφαρμογή των κανόνων

7. Η Επιτροπή εξακολούθησε να αποδίδει ύψιστη προτεραιότητα στην ανίχνευση και αποτροπή των συμπράξεων (καρτέλ). Οι ενέργειές της εστιάσθηκαν σε σημαντικά και ιδιαίτερης σοβαρότητας καρτέλ, κυρίως παγκόσμιας ή ευρωπαϊκής εμβέλειας, με συμμετοχή αρκετών οικονομικών φορέων. Η Επιτροπή εξέδωσε επτά τελικές αποφάσεις [10] , με τις οποίες επέβαλε πρόστιμα συνολικού ύψους 1846 εκατομμυρίων ευρώ σε 41 επιχειρήσεις[11] (σε σύγκριση με 33 επιχειρήσεις και συνολικό ύψος προστίμων 683 εκατομμυρίων ευρώ το 2005). Οι αποφάσεις που εκδόθηκαν μαρτυρούν τη μεγάλη οικονομική σημασία των σχετικών κλάδων και τη διάρκεια των συμπράξεων και, ως εκ τούτου, ο μέσος όρος των προστίμων ανά επιχείρηση αυξήθηκε σημαντικά.

8. Στο τέλος του 2006, η Επιτροπή είχε λάβει συνολικά 104 αιτήσεις για απαλλαγή και 91 αιτήσεις για μείωση των προστίμων με βάση την ανακοίνωση επιείκειας του 2002. Τέσσερις από τις αποφάσεις που εκδόθηκαν το 2006 σχετικά με συμπράξεις βασίζονταν στην ανακοίνωση επιείκειας του 2002, και μία στην αντίστοιχη ανακοίνωση του 1996. Στις υποθέσεις αυτές, η Επιτροπή προέβη επίσης σε σημαντικές μειώσεις των προστίμων για 10 συνολικά εταιρείες, ως αντάλλαγμα των αποδεικτικών στοιχείων που υπέβαλαν στην Επιτροπή.

9. Περαιτέρω μέτρα λήφθηκαν για την επιβολή κυρώσεων λόγω καταχρήσεων δεσπόζουσας θέσης με δυσμενείς για τον ανταγωνισμό επιπτώσεις στην αγορά. Η Επιτροπή επικεντρώθηκε στις βιομηχανίες δικτύου που είναι καίριες για την Ευρωπαϊκή ανταγωνιστικότητα και την εξέλιξη της οικονομίας της γνώσης στην Ευρώπη: η Επιτροπή κίνησε διαδικασία κατά της Telefónica , η οποία φέρεται να συμπιέζει τα περιθώρια κέρδους στις ισπανικές αγορές ευρυζωνικής πρόσβασης στο Διαδίκτυο[12], και κατά της Distrigaz , για την εικαζόμενη πρακτική της να παρεμποδίζει νέους προμηθευτές να εισέλθουν στη βελγική αγορά φυσικού αερίου[13]. Επίσης η Επιτροπή εξέδωσε μία τελική απόφαση με την οποία διαπίστωσε ότι η Tomra, ένας παραγωγός μηχανημάτων αυτόματης περισυλλογής συσκευασιών ποτών, παραβίασε το άρθρο 82 ΕΚ εφαρμόζοντας ένα σύστημα συμφωνιών αποκλειστικότητας, εξατομικευμένες δεσμεύσεις προμήθειας ορισμένων ποσοτήτων και εξατομικευμένα συστήματα αναδρομικών εκπτώσεων, που περιόριζαν ή τουλάχιστον επιβράδυναν την είσοδο στην αγορά άλλων παραγωγών μηχανημάτων αυτόματης περισυλλογής συσκευασιών ποτών[14].

10. Στην αποτελεσματικότητα της πολιτικής ανταγωνισμού συμβάλλει η ορθή οικονομική εκτίμηση και η εστίαση σε συμπεριφορές που είναι πιθανό να βλάψουν τον ανταγωνισμό και, κατά συνέπεια, τους καταναλωτές. Οι συζητήσεις για το θέμα αυτό συνεχίστηκαν μετά τη δημόσια διαβούλευση σχετικά με το έγγραφο συζήτησης για την εφαρμογή του άρθρου 82 ΕΚ στις καταχρηστικές πρακτικές αποκλεισμού από την αγορά . Τα σημαντικότερα θέματα που θίγονται στις εισηγήσεις συζητήθηκαν σε δημόσια ακρόαση που πραγματοποιήθηκε στις Βρυξέλλες, με 350 περίπου συμμετέχοντες από την Ευρώπη, τις Ηνωμένες Πολιτείες, την Ιαπωνία και την Κορέα.

11. Το άρθρο 9 του κανονισμού 1/2003 επιτρέπει στην Επιτροπή να επιβάλλει υποχρεωτικές δεσμεύσεις σε επιχειρήσεις, εφόσον οι δεσμεύσεις αυτές κατευνάζουν τις ανησυχίες που εξέφρασε σε διαδικασίες σχετικές με συμπράξεις. Η ανάληψη δεσμεύσεων εξακολουθεί να είναι αποτελεσματικό μέσο για την αντιμετώπιση προβλημάτων ανταγωνισμού. Το 2006, η Επιτροπή εξέδωσε 4 αποφάσεις επιβολής δεσμεύσεων[15].

12. Το 2006 ήταν το πρώτο έτος που η Επιτροπή αναγκάστηκε να ασκήσει τις εξουσίες της για επιβολή χρηματικών ποινών σύμφωνα με το άρθρο 24 παράγραφος 2 του κανονισμού 1/2003, προκειμένου να εξαναγκάσει μια επιχείρηση να συμμορφωθεί με απόφαση που τη διατάσσει να παύσει παράβαση του άρθρου 81 ή 82 ΕΚ. Συγκεκριμένα, επέβαλε οριστικά στην Microsoft χρηματική ποινή ύψους 280,5 εκατομ. ευρώ για μη συμμόρφωση με ορισμένες από τις υποχρεώσεις που υπέχει βάσει της απόφασης του 2004, με την οποία έχει διαπιστωθεί παράβαση του άρθρου 82 ΕΚ.

13. Ο κανονισμός 773/2004 προβλέπει πως η προθεσμία για απάντηση στην κοινοποίηση των αιτιάσεων θα πρέπει να λαμβάνει υπόψη τον χρόνο που απαιτείται για την υποβολή της απάντησης και το κατά πόσο η υπόθεση είναι επείγουσα και πως θα είναι το λιγότερο τέσσερις εβδομάδες από την στιγμή που παρέχεται πρόσβαση στο αρχείο[16]. Για να εξασφαλίσει ταχύτερη συμμόρφωση με τους κανόνες, η Επιτροπή θα μεταβάλει την ισχύουσα πρακτική της σχετικά με τον καθορισμό προθεσμίας για απάντηση στην κοινοποίηση των αιτιάσεων[17]. Μεγαλύτερη προθεσμίαμ από αυτήν που προβλέπει ο κανονισμός 773/2004 ενδέχεται να ορισθεί όταν το απαιτούν οι συνθήκες της συγκεκριμένης υπόθεσης, όπως σε σε ιδιαίτερα περίπλοκες υποθέσεις, σε υποθέσεις με ογκώδες αρχείο ή όταν περίοδοι διακοπών επιρεάζουν την δυνατότητα συγκεκριμένων επιχειρήσεων να απαντήσουν. Αυτό δεν επηρεάζει την δυνατότητα των μερών να ζητήσουν από τον σύμβουλο ακροάσεων παράταση της προθεσμίας.

1.2. Έλεγχος των συγκεντρώσεων

1 .2.1. Διαμόρφωση των κανόνων και πολιτικής

14. Για την παροχή καλύτερων κατευθύνσεων σχετικά με ζητήματα δικαιοδοσίας στον τομέα του ελέγχου των συγκεντρώσεων, η Επιτροπή δημοσίευσε για δημόσια διαβούλευση ένα νέο σχέδιο κωδικοποιημένης ανακοίνωσης της Επιτροπής για θέματα δικαιοδοσίας βάσει του κανονισμού συγκεντρώσεων[18]. Η ανακοίνωση αυτή θα αντικαταστήσει της τέσσερις υπάρχουσες ανακοινώσεις για θέματα δικαιοδοσίας, που είχε εκδώσει η Επιτροπή το 1998 βάσει του προηγούμενου κανονισμού συγκεντρώσεων 4064/89[19]. Οι ανακοινώσεις αυτές είναι (i) η ανακοίνωση για την έννοια της συγκέντρωσης[20], (ii) η ανακοίνωση για την έννοια των λειτουργικά αυτόνομων επιχειρήσεων[21], (iii) η ανακοίνωση για την έννοια των συμμετεχουσών επιχειρήσεων[22], και (iv) η ανακοίνωση για τον υπολογισμό του κύκλου εργασιών[23]. Η νέα ανακοίνωση θα καλύπτει, επομένως, σε ένα κείμενο, όλα τα ζητήματα για τη διαπίστωση της δικαιοδοσίας της Επιτροπής βάσει του κανονισμού συγκεντρώσεων (εκτός από τις παραπομπές). Αναμένεται να εγκριθεί το 2007.

1.2.2. Εφαρμογή των κανόνων

15. Ο αριθμός των συγκεντρώσεων που κοινοποιήθηκαν στην Επιτροπή κατά το 2006 έφτασε στον αριθμό ρεκόρ των 356, που υπερβαίνει το προηγούμενο αντίστοιχο ρεκόρ του τελευταίου κύματος συγκεντρώσεων του 2000. Συνολικά, στη διάρκεια του έτους, η Επιτροπή εξέδωσε 352 τελικές αποφάσεις, από τις οποίες 207 λήφθηκαν με απλουστευμένη διαδικασία. Στη φάση Ι, εγκρίθηκαν 323 πράξεις χωρίς όρους, και 13 πράξεις υπό όρους. Σημειώθηκε μικρή αύξηση στον αριθμό των διαδικασιών της φάσης ΙΙ, με την κίνηση 13 τέτοιων διαδικασιών στη διάρκεια του έτους, σε σύγκριση με 10 κατά το 2005. Εκδόθηκαν 10 αποφάσεις βάσει του άρθρου 8, ενώ δύο συγκεντρώσεις εγκαταλείφθηκαν από τα κοινοποιούντα μέρη κατά τη φάση ΙΙ. Δεν υπήρξαν αποφάσεις απαγόρευσης.

16. Η Επιτροπή απέκτησε περαιτέρω εμπειρία στην εφαρμογή του νέου ουσιαστικού κριτηρίου , που διατυπώθηκε στον κανονισμό συγκεντρώσεων το 2004. Δύο υποθέσεις που αξίζει να αναφερθούν σχετικά με τα «ασυντόνιστα αποτελέσματα» είναι η Linde/BOC [24], που αφορά, ανάμες; Σε άλλα την παγκόσμια αγορά χονδρικής πώλησης ηλίου, και η T-Mobile Austria/tele.ring [25], που αφορά την αυστριακή αγορά λιανικής για την παροχή υπηρεσιών κινητής τηλεφωνίας σε τελικούς καταναλωτές. Και στις δύο περιπτώσεις, η Επιτροπή διαπίστωσε ότι η συγκέντρωση θα παρεμπόδιζε σημαντικά τον ανταγωνισμό, παρόλο που η οντότητα που θα προέκυπτε από τη συγκέντρωση δεν θα είχε ηγετική θέση στη σχετική αγορά. Και οι δύο πράξεις εγκρίθηκαν υπό τον όρο εφαρμογής των επανορθωτικών μέτρων που πρότειναν τα μέρη.

17. Σε τρεις αποφάσεις, εξετάσθηκαν με προσοχή τα τεκμηριωμένα επιχειρήματα ότι είναι πιθανό να προκύψει βελτίωση της αποτελεσματικότητας από τις κοινοποιηθείσες πράξεις, και συγκεκριμένα στις υποθέσεις Korsnas/AD Cartonboard [26] , Inco/Falconbridge [27] και Metso/Aker Kvqerner [28]. Η Επιτροπή ανέλυσε σε ποιο βαθμό αυτές οι βελτιώσεις θα επηρέαζαν τη συνολική εκτίμηση των επιπτώσεων των σχετικών πράξεων στον ανταγωνισμό, σύμφωνα με την προσέγγιση που υιοθετείται στις κατευθυντήριες γραμμές για τις οριζόντιες συγκεντρώσεις[29].

1.3. Έλεγχος κρατικών ενισχύσεων

1.3.1. Διαμόρφωση των κανόνων και πολιτικής

18. Σημαντική πρόοδος σημειώθηκε στον εκσυγχρονισμό του ισχύοντος πλαισίου για τους κανόνες κρατικών ενισχύσεων , σύμφωνα με το σχέδιο δράσης για τις κρατικές ενισχύσεις που άρχισε να εφαρμόζει η Επιτροπή το 2005. Οι τέσσερις κατευθυντήριες αρχές του εκσυγχρονισμού αυτού είναι: λιγότερες και καλύτερα στοχευμένες κρατικές ενισχύσεις· μεγαλύτερη έμφαση στην οικονομική ανάλυση· αποτελεσματικότερες διαδικασίες, ιδίως καλύτερος έλεγχος και μεγαλύτερη προβλεψιμότητα και διαφάνεια· και κατανομή της ευθύνης μεταξύ της Επιτροπής και των κρατών μελών. Από τη διαδικασία διαβούλευσης προέκυψε σαφής υποστήριξη των αρχών αυτών, οι οποίες αποτέλεσαν τον άξονα των εξελίξεων της πολιτικής κατά το 2006.

19. Η Επιτροπή απλούστευσε την έγκριση των περιφερειακών ενισχύσεων με τη θέσπιση ενός κανονισμού απαλλαγής κατά κατηγορίες για τις επενδυτικές ενισχύσεις περιφερειακού χαρακτήρα [30]. Τα κράτη μέλη δεν υποχρεούνται πλέον να κοινοποιούν τα καθεστώτα επενδυτικών ενισχύσεων περιφερειακού χαρακτήρα στην Επιτροπή, εάν είναι σύμφωνα με τις νέες κατευθυντήριες γραμμές για τις περιφερειακές ενισχύσεις[31] και τον χάρτη περιφερειακών ενισχύσεων που εγκρίθηκε για την περίοδο 2007-2013. Κατά το 2006, εγκρίθηκαν για 18 κράτη μέλη χάρτες περιφερειακών ενισχύσεων στους οποίους καθορίζονται οι μειονεκτούσες περιοχές που είναι επιλέξιμες για ενισχύσεις, καθώς και τα ανώτατα όρια έντασης των ενισχύσεων που επιτρέπονται στις περιοχές αυτές.

20. Η Επιτροπή εξέδωσε επίσης το νέο πλαίσιο κρατικών ενισχύσεων για την έρευνα, ανάπτυξη και καινοτομία (Ε,Α&Κ)[32]. Στόχος του πλαισίου είναι να βοηθήσει τα κράτη μέλη να αφιερώνουν μεγαλύτερο μέρος του συνολικού προϋπολογισμού των κρατικών ενισχύσεών τους για την προώθηση της Ε,Α&Κ, και να χορηγούν τις ενισχύσεις αυτές στα καλύτερα σχέδια, με βάση σχετική οικονομική ανάλυση. Αυτό θα συμβάλει στην ελαχιστοποίηση των στρεβλώσεων του ανταγωνισμού και του εμπορίου και στη μεγιστοποίηση της αποτελεσματικότητας των δημοσίων δαπανών. Είναι σαφές από τους νέους κανόνες ότι η εμπεριστατωμένη οικονομική προσέγγιση που προβλέπεται στο σχέδιο δράσης αποτελεί πλέον πραγματικότητα και ακρογωνιαίο λίθο της πολιτικής της Επιτροπής στον τομέα των κρατικών ενισχύσεων.

21. Επιπλέον, εκδόθηκαν νέες κατευθυντήριες γραμμές για τα επιχειρηματικά κεφάλαια [33], χάρη στις οποίες θα βελτιωθεί η πρόσβαση των ΜΜΕ στη χρηματοδότηση από τα κράτη μέλη. Περιλαμβάνουν τα επιχειρηματικά κεφάλαια για επενδύσεις σε ΜΜΕ κατά τα πρώτα στάδια λειτουργίας (προλειτουργικό, εκκίνησης) και στο στάδιο ανάπτυξης. Λόγω της σημασίας των ΜΜΕ για την τόνωση της οικονομικής ανάπτυξης και τη δημιουργία σταθερών θέσεων απασχόλησης, οι κατευθυντήριες γραμμές αποτελούν σημαντικό στοιχείο της στρατηγικής της Επιτροπής για την ανταγωνιστικότητα[34].

22. Τέλος, η Επιτροπή εξέδωσε ένα νέο κανονισμό για τις ενισχύσεις ήσσονος σημασίας ( de minimis) [35] με τον οποίο απαλλάσσονται οι μικρές επιχορηγήσεις από την υποχρέωση προηγούμενης έγκρισης από την Επιτροπή. Σύμφωνα με τον νέο κανονισμό, ενισχύσεις ύψους μέχρι 200.000 ευρώ που χορηγούνται σε διάστημα τριών φορολογικών ετών, δεν θεωρούνται κρατικές ενισχύσεις.

23. Κατά το 2007, η Επιτροπή προτίθεται να συνεχίσει την εφαρμογή του προγράμματος δράσης, με την έκδοση νέων κατευθυντήριων γραμμών για την προστασία του περιβάλλοντος, νέων κανόνων για τις ενισχύσεις υπό μορφή εγγυήσεων, μια¦ νέα¦ ανακοίνωση¦ σχετικά με τα επιτόκια αναφοράς της Επιτροπής και μια¦ ανακοίνωση¦ για την ανάκτηση των παράνομων και ασυμβίβαστων ενισχύσεων.

1.3.2. Εφαρμογή των κανόνων

24. Σημειώθηκε σημαντική αύξηση στον φόρτο εργασίας για τον έλεγχο των κρατικών ενισχύσεων , με την καταχώρηση 921 νέων υποθέσεων το 2006 (αύξηση 36% σε σύγκριση με το προηγούμενο έτος). Η Επιτροπή έλαβε 710 τελικές αποφάσεις [36], που αντιπροσωπεύει αύξηση 12% σε σύγκριση με το 2005. Στη μεγάλη πλειοψηφία των υποθέσεων, η Επιτροπή ενέκρινε τα σχετικά μέτρα, συνάγοντας ότι η εξεταζόμενη ενίσχυση ήταν συμβατή (91% συνόλου των αποφάσεων) με τους κανόνες κρατικών ενισχύσεων ή ότι δεν αποτελούσε κρατική ενίσχυση (4% του συνόλου των αποφάσεων). Στις περιπτώσεις που η Επιτροπή είχε αμφιβολίες κατά πόσον ορισμένα μέτρα ενισχύσεων ήταν συμβατά με τους κανόνες, προέβη σε επίσημη έρευνα, κατόπιν της οποίας είτε εξέδωσε θετική ή υπό όρους απόφαση ή διαπίστωσε τη μη ύπαρξη ενίσχυσης (3% του συνόλου των αποφάσεων) είτε διαπίστωσε ότι η ενίσχυση δεν ήταν συμβατή με τους κανόνες κρατικών ενισχύσεων (2% του συνόλου των αποφάσεων).

25. Οι κυριότερες υποθέσεις περιφερειακών ενισχύσεων αφορούσαν μεγάλα επενδυτικά σχέδια που υπάγονται στο πολυτομεακό πλαίσιο του 2002 για τις περιφερειακές ενισχύσεις σε μεγάλα επενδυτικά σχέδια[37]. Η Επιτροπή ενέκρινε ενισχύσεις αυτού του είδους σε 9 υποθέσεις που αφορούσαν επενδύσεις στην Πολωνία για την παραγωγή συσκευών τηλεοράσεων με επίπεδη οθόνη από την LG Philips LCD Poland Sp. z o.o .[38]. Επιπλέον, η Επιτροπή ενέκρινε ενισχύσεις για δύο γερμανικά σχέδια επενδύσεων στον τομέα της ηλιακής φωτοβολταϊκής ενέργειας, και συγκεκριμένα για τις First Solar GmbH [39] και HighSi GmbH [40], και μία επένδυση στην Ουγγαρία σε μια νέα μονάδα παραγωγής ελαστικών από κορεατική εταιρεία[41].

26. Στον τομέα των κρατικών ενισχύσεων Ε,Α&Κ , εγκρίθηκε ένα σημαντικό καθεστώς ενισχύσεων για τον Γαλλικό Οργανισμό Καινοτομίας[42], στον οποίο το κράτος διέθεσε προϋπολογισμό ύψους 2 δις ευρώ. Σύμφωνα με το νέο πλαίσιο, οι επιπτώσεις των ενισχύσεων στον ανταγωνισμό αναλύθηκαν προσεκτικά σε ορισμένες υποθέσεις ενισχύσεων στον τομέα της αεροναυπηγικής - υπέρ της Rolls-Royce [43] και της Eurocopter [44] - καθώς και για το πρώτο μεγάλο επενδυτικό σχέδιο που κοινοποίησε ο Γαλλικός Οργανισμός Καινοτομίας, το BioHub [45].

27. Όσον αφορά τα μέτρα επιχειρηματικών κεφαλαίων , η Επιτροπή ενέκρινε το Investbx [46], ένα επενδυτικό όχημα που επιτρέπει στις ΜΜΕ των West Midlands του Ηνωμένου Βασιλείου να αντλήσουν ίδια κεφάλια. Οι δαπάνες αναζήτησης, δηλαδή οι δαπάνες που συνδέονται με την επιλογή καινοτόμων επιχειρήσεων με σκοπό τις επενδύσεις με επιχειρηματικά κεφάλαια (όπως οι δαπάνες εμπεριστατωμένης έρευνας, παροχής συμβουλών για το επιχειρηματικό σχέδιο, κ.λπ.) εγκρίθηκαν επίσης σε μια ιταλική υπόθεση[47].

28. Παρόλο που η αρχή «ο ρυπαίνων πληρώνει» σημαίνει ότι οι ρυπαίνουσες επιχειρήσεις δεν θα πρέπει να απαλλάσσονται από την υποχρέωση να πληρώνουν για τα απόβλητά τους, η Επιτροπή επέτρεψε περιβαλλοντικές ενισχύσεις σε πολλές περιπτώσεις. 'Ενας μεγάλος αριθμός των εγκεκριμένων μέτρων εξυπηρετούν την υποστήριξη της παραγωγής ανανεώσιμης ενέργειας, χρησιμοποιώντας διάφορους μηχανισμούς υποστήριξης γι'αυτό τον σκοπό, κυρίως επενδυτική και λειτουργική βοήθεια με την μορφή φορολογικών μειώσεων και τιμολόγια τροφοδότησης[48]. Σχετικά με την ενίσχυση αποβλήτων η Επιτροπή συνέχισε την πρακτική της και έκρινε τα σχετικά μέτρα την Τσεχική Δημοκρατία[49] και σ το Ηνωμένο Βασίλειο[50] με βάση το άρθρο 87(3)(γ).

29. Οι ενισχύσεις επαγγελματικής εκπαίδευσης μπορούν να συμβάλουν στο κοινό ευρωπαϊκό συμφέρον αυξάνοντας το δυναμικό των ειδικευμένων εργαζομένων και βελτιώνοντας την ανταγωνιστικότητα της κοινοτικής βιομηχανίας. Κατά το 2006, υποβλήθηκαν από τα κράτη μέλη 57 μέτρα ενισχύσεων βάσει του κανονισμού απαλλαγής κατά κατηγορία για τις ενισχύσεις επαγγελματικής εκπαίδευσης[51]. Επιπλέον, η Επιτροπή έλαβε ορισμένες κοινοποιήσεις που αφορούσαν, ειδικότερα, ενισχύσεις επαγγελματικής εκπαίδευσης στην αυτοκινητοβιομηχανία[52]. Η Επιτροπή εξακρίβωσε ότι οι εν λόγω ενισχύσεις θα διατεθούν πράγματι για τη στήριξη εκπαιδευτικών δραστηριοτήτων οι οποίες δεν θα ήταν δυνατές χωρίς την ενίσχυση.

30. Οι ενισχύσεις διάσωσης και αναδιάρθρωσης (Δ&E) σε επιχειρήσεις που αντιμετωπίζουν δυσχέρειες μπορεί να θεωρηθεί νόμιμη, μόνο εάν πληρούνται ορισμένοι αυστηροί όροι. Στη διάρκεια του 2006, η Επιτροπή εφάρμοσε τους τροποποιημένους κανόνες που θεσπίστηκαν το 2004 με τις κατευθυντήριες γραμμές για την Δ&E, σε αρκετές αποφάσεις. Με βάση τις εν λόγω κατευθυντήριες γραμμές, έλαβε τρεις αποφάσεις για ενισχύσεις διάσωσης[53], δύο αποφάσεις για μη διατύπωση αντιρρήσεων σχετικά με ενισχύσεις αναδιάρθρωσης[54], μία θετική απόφαση[55] και καμία αρνητική. Επιπλέον, λήφθηκαν ορισμένες αποφάσεις οι οποίες βασίστηκαν στις κατευθυντήριες γραμμές του 1999 για την Δ&E[56].

31. Στον τομέα των φορολογικών ενισχύσεων, η Επιτροπή διαπίστωσε ότι ένα προτιμησιακό φορολογικό καθεστώς που ίσχυε στην Ισπανία υπέρ των άμεσων ξένων επενδύσεων συνιστούσε κρατική ενίσχυση, επειδή βελτίωνε τους όρους συναλλαγής των δικαιούχων κατά την εξαγωγή αγαθών και υπηρεσιών από την Ισπανία προς αγορές του εξωτερικού[57]. Κατέληξε στο συμπέρασμα ότι η ενίσχυση ήταν ασυμβίβαστη με την κοινή αγορά, επειδή καταργούσε ορισμένους εσωτερικούς φόρους επί των εξαγωγών κατά παράβαση του άρθρου 92 ΕΚ.

32. Τέλος, συνεχείς προσπάθειες καταβλήθηκαν για την αποτελεσματικότερη και ταχύτερη εφαρμογή αποφάσεων ανάκτησης ενισχύσεων. Ο αριθμός των εκκρεμών αποφάσεων ανάκτησης εξακολουθεί να μειώνεται. Στο τέλος του 2006, εκκρεμούσαν 60 αποφάσεις ανάκτησης, σε σύγκριση με 75 στο τέλος του 2005. Στη διάρκεια του 2006, περατώθηκαν 21 εκκρεμείς υποθέσεις ανάκτησης, ενώ εκδόθηκαν έξι νέες αποφάσεις. Από τα 8,7 δις ευρώ ενισχύσεων που έπρεπε να ανακτηθούν βάσει αποφάσεων που εκδόθηκαν από το 2000, είχαν πράγματι ανακτηθεί μέχρι το τέλος του 2006 περίπου 7,2 δις ευρώ (δηλαδή 83% του συνολικού ποσού). Η Επιτροπή άσκησε προσφυγή κατά κρατών μελών βάσει του άρθρου 88 παράγραφος 2 ή του άρθρου 228 παράγραφος 2 ΕΚ για μη εφαρμογή αποφάσεων ανάκτησης σε πέντε υποθέσεις που αφορούσαν τρία κράτη μέλη[58].

2. Εξελίξεις ανά τομεα

2.1. Ενέργεια

33. Παρά τις δύο μεγάλες προσπάθειες απελευθέρωσης του κλάδου σε ευρωπαϊκή κλίμακα, τον Ιούνιο του 2005, λόγω των σημαντικών αυξήσεων στις χονδρικές τιμές αερίου και ηλεκτρικής ενέργειας, των συνεχών καταγγελιών για φραγμούς εισόδου στην αγορά, και της περιορισμένης επιλογής των καταναλωτών, η Επιτροπή αναγκάστηκε να αρχίσει έρευνα για τη λειτουργία των ευρωπαϊκών αγορών φυσικού αερίου και ηλεκτρικής ενέργειας. Στην τελική έκθεση σχετικά με την έρευνα στον κλάδο , που ενέκρινε η Επιτροπή στις 4 Ιανουαρίου 2007[59], γίνεται εκτενής ανάλυση της λειτουργίας των αγορών ηλεκτρικής ενέργειας και αερίου σε όλα τα επίπεδα της αλυσίδας εφοδιασμού. Στα βασικά προβλήματα ανταγωνισμού που διαπιστώθηκαν περιλαμβάνονται ο υψηλός βαθμός συγκέντρωσης των αγορών χονδρικής, ο ανεπαρκής διαχωρισμός των δραστηριοτήτων δικτύου και διανομής, η ανεπαρκής ή ανύπαρκτη διασυνοριακή δυναμικότητα, η έλλειψη αξιόπιστης και έγκαιρης ενημέρωσης σχετικά με τη διαθεσιμότητα του δικτύου, ο περιορισμένος ανταγωνισμός σε επίπεδο λιανικής και το μικρό μέγεθος των ζωνών εξισορρόπησης.

34. Εκτός από τις έρευνες που πραγματοποίησε με αφορμή διάφορες καταγγελίες, η Επιτροπή προέβη με δική της πρωτοβουλία σε διεξαγωγή ορισμένων ερευνών σχετικά με την τήρηση των αντιμονοπωλιακών κανόνων . Μεταξύ των ζητημάτων που διερευνώνται περιλαμβάνονται η συσσώρευση δικτυακής και αποθηκευτικής ικανότητας, οι μακροπρόθεσμες κρατήσεις δυναμικού, η στρατηγική ανεπαρκών επενδύσεων στα δίκτυα για την προστασία των συμφερόντων εφοδιασμού στα επόμενα στάδια της αγοράς, η δέσμευση των διασυνδέσεων για να ευνοηθεί η εγχώρια κατανάλωση, η κατανομή των αγορών και οι μακροπρόθεσμες συμβάσεις μεταξύ χονδρεμπόρων/λιανοπωλητών και πελατών των επόμενων σταδίων. Σημαντικές έρευνες πραγματοποιήθηκαν επίσης σε επίπεδο κρατών μελών, όπως για παράδειγμα από τις αρχές ανταγωνισμού της Δανίας, της Γερμανίας και της Ιταλίας[60].

35. Οι μακροπρόθεσμες συμβάσεις με τους πελάτες θεωρήθηκαν επίσης πρόβλημα από πλευράς ανταγωνισμού στις αγορές ενέργειας, εκτός από τους κλάδους του φυσικού αερίου και της ηλεκτρικής ενέργειας. Η Επιτροπή εξέδωσε απόφαση δεσμεύσεων βάσει του άρθρου 9 του κανονισμού 1/2003, για το δίκτυο πρατηρίων βενζίνης της Repsol , μιας ισπανικής εταιρείας διανομής καυσίμων[61]. Με τις δεσμεύσεις που ανέλαβε η Repsol θα ελευθερωθούν εκατοντάδες πρατήρια βενζίνης από μακροπρόθεσμες συμβάσεις αποκλειστικής προμήθειας, προσφέροντας έτσι δυνατότητες ευρύτερης επιλογής και μείωσης των τιμών προς όφελος των καταναλωτών.

36. Στον τομέα των συγκεντρώσεων του κλάδου της ενέργειας, η Επιτροπή εξέδωσε μεγάλο αριθμό αποφάσεων. Οι πλέον περίπλοκες υποθέσεις από άποψη ανταγωνισμού ήσαν οι DONG/Elsam/Energi E2 [62] και Gaz de France/Suez [63]. Και οι δύο αυτές συγκεντρώσεις, όπως είχαν αρχικά κοινοποιηθεί, θα παρεμπόδιζαν σημαντικά τον αποτελεσματικό ανταγωνισμό, και εγκρίθηκαν μόνο κατόπιν των διεξοδικών διαρθρωτικών μέτρων που πρότειναν τα μέρη. Στην υπόθεση E.ON/Endesa, η Επιτροπή εξέδωσε δύο αποφάσεις με βάση το άρθρο 21 του κανονισμού συγκεντρώσεων, με τις οποίες ζήτησε από την Ισπανία να άρει ορισμένους όρους που είχε επιβάλει παράνομα για την πράξη, η οποία είχε ήδη εγκριθεί από την Επιτροπή.

37. Όσον αφορά τον έλεγχο των κρατικών ενισχύσεων , συνεχίστηκαν οι προσπάθειες για την εξεύρεση λύσης στα προβλήματα που δημιουργούν οι μακροπρόθεσμες συμβάσεις μεταξύ των δημόσιων φορέων εκμετάλλευσης δικτύων και των παραγωγών στην Ουγγαρία[64] και την Πολωνία[65], με αποτέλεσμα τον αποκλεισμό σημαντικών τμημάτων των αγορών χονδρικής. Η Επιτροπή επίσης ανέλυσε πολλά καθεστώτα ρυθμιζόμενων τιμολογίων στην Ιταλία[66], όπου ορισμένες βιομηχανικές επιχειρήσεις επωφελούνται από ευνοϊκά τιμολόγια ηλεκτρικής ενέργειας κατώτερα των τιμών της αγοράς. Στο πλαίσιο μιας υπόθεσης που αφορούσε το Ηνωμένο Βασίλειο, εξετάστηκαν ορισμένα ζητήματα της αναδιοργάνωσης των οφειλών του δημοσίου από πυρηνικές δραστηριότητες που ενέχουν κρατικές ενισχύσεις[67]. Οι αποφάσεις που αφορούσαν κρατικές ενισχύσεις στον τομέα της ανανεώσιμης ενέργειας εστιάσθηκαν στην εξακρίβωση της αναγκαιότητας των εν λόγω ενισχύσεων, καθώς και κατά πόσον η δημόσια χρηματοδότηση καλύπτει μόνο τις πρόσθετες δαπάνες παραγωγής και διανομής σε σύγκριση με τις συμβατικές πηγές ενέργειας. Τέλος, με βάση το σύστημα εμπορίας δικαιωμάτων εκπομπών της ΕΕ (EΕ ΣΕΔ), η Επιτροπή ανέλυσε τα εθνικά σχέδια κατανομής (ΕΣΚ) για τη δεύτερη περίοδο εμπορίας (2008-2012), υπό το πρίσμα των κριτηρίων του παραρτήματος ΙΙΙ της οδηγίας ΣΕΔ[68], περιλαμβανομένου του κριτηρίου 5 που προβλέπει πως η κατανομή δεν πρέπει να κάνει διακρίσεις ανάμεσα σε εταιρίες και τομείς με τέτοιο τρόπο ώστε να μην παρέχει αδικαιολόγητα εύνοια σε ορισμένες επιχειρίσεις και ενέργειες σύμφωνα με τα άρθρα 87 και 88 ΕΚ επ'αυτού. Η Επιτροπή εξέδωσε αποφάσεις βάσει του EΕ ΣΕΔ επί των ΕΣΚ για την δεύτερη περίοδο εμπορίας για 10 κράτη μέλη.

2.2. Χρηματοπιστωτικές υπηρεσίες

38. Διάφοροι δείκτες, όπως ο κατακερματισμός της αγοράς, η ανελαστικότητα των τιμών και η έλλειψη κινητικότητας των πελατών υποδηλώνουν ότι ο ανταγωνισμός στην τραπεζική αγορά λιανικής της ΕΕ δεν λειτουργεί αποτελεσματικά. Ως εκ τούτου, η Επιτροπή αποφάσισε τον Ιούνιο του 2005[69] να αρχίσει έρευνα στον κλάδο των τραπεζικών υπηρεσιών λιανικής, ιδίως σε σχέση με τον διασυνοριακό ανταγωνισμό. Το 2006 δημοσιεύτηκαν για διαβούλευση και παρουσιάστηκαν σε δημόσια ακρόαση δύο ενδιάμεσες εκθέσεις, μία για τις κάρτες πληρωμής και μία άλλη για τους τρέχοντες λογαριασμούς και τις σχετικές υπηρεσίες. Η τελική έκθεση για τις τραπεζικές υπηρεσίες λιανικής δημοσιεύτηκε στις 31 Ιανουαρίου 2007. Στα δυνητικά προβλήματα ανταγωνισμού που εντοπίστηκαν περιλαμβάνονται οι φραγμοί εισόδου, ο κατακερματισμός της αγοράς με βάση τα εθνικά σύνορα και ο υψηλός βαθμός συγκέντρωσης μεταξύ εκδοτών και αποδεκτών των καρτών πληρωμής.

39. Η Επιτροπή συνέχισε επίσης την εκτεταμένη έρευνά της στον κλάδο της ασφάλισης επιχειρήσεων , που είχε επίσης αρχίσει τον Ιούνιο του 2005. Η ενδιάμεση έκθεση για τις ασφαλίσεις επιχειρήσεων δημοσιεύτηκε στις 24 Ιανουαρίου 2007, και η τελική έκθεση αναμένεται τον Σεπτέμβριο του 2007.

40. Η Επιτροπή αξιολόγησε και ενέκρινε μεγάλο αριθμό συγκεντρώσεων στον τομέα των χρηματοπιστωτικών υπηρεσιών. Στην υπόθεση εξαγοράς της Gerling Versicherungsgruppe από την Talanx Aktiengesellschaft [70], κατόπιν εκτεταμένης έρευνας που πραγματοποίησε η Επιτροπή στην αγορά διαπιστώθηκε ότι η σχεδιαζόμενη εξαγορά ήταν πιθανό να περιορίσει σημαντικά τον ανταγωνισμό όσον αφορά την ασφάλιση αστικής ευθύνης των φαρμακευτικών εταιρειών στη Γερμανία. Για την αντιμετώπιση των προβλημάτων αυτών, η Talanx δεσμεύτηκε να εκχωρήσει τις δραστηριότητές της στην ασφάλιση αστικής ευθύνης για φαρμακευτικά προϊόντα, στη θυγατρική της HDI, όσον αφορά τους κινδύνους που δεν υπάγονται στην υποχρεωτική ασφάλιση αστικής ευθύνης για τα προϊόντα των γερμανικών εταιρειών.

41. Η Επιτροπή προσπάθησε επίσης, μέσω του ελέγχου των κρατικών ενισχύσεων , να εξασφαλίσει ισότιμους όρους ανταγωνισμού στις χρηματοπιστωτικές υπηρεσίες, ιδιαίτερα για τους νεοεισερχόμενους και τις αλλοδαπές τράπεζες. Όσον αφορά την Crédit Mutuel [71], η Επιτροπή συνέχισε να διερευνά την πιθανότητα ύπαρξης υπεραντιστάθμισης για τη διανομή του 'livret bleu' και, επιπλέον, κίνησε διαδικασία για παράβαση όσον αφορά τα ειδικά δικαιώματα που χορηγήθηκαν στις La Poste, Caisses d’Épargne και Crédit Mutuel για τη διανομή του ‘livret A’ και του ‘livret bleu'. Η Επιτροπή έλαβε τελική αρνητική απόφαση και ζήτησε από το Λουξεμβούργο να καταργήσει το καθεστώς φορολογικών ενισχύσεων υπέρ των «απαλλασσόμενων βάσει νόμου του 1929, εκατομμυριούχων χρηματοδοτικών εταιρειών χαρτοφυλακίου»[72]. Το καθεστώς αυτό θεωρήθηκε ως συγκαλυμμένη επιχορήγηση εταιρειών χαρτοφυλακίου που παρέχουν χρηματοπιστωτικές υπηρεσίες σε συγγενείς και μη επιχειρήσεις στο πλαίσιο ενός πολυεθνικού ομίλου.

2.3. Ηλεκτρονικές επικοινωνίες

42. Οι περισσότεροι πάροχοι υπηρεσιών ηλεκτρονικών επικοινωνιών ασκούν τις δραστηριότητές τους εντός του ρυθμιστικού πλαισίου της ΕΕ για τα δίκτυα και τις υπηρεσίες ηλεκτρονικών επικοινωνιών[73]. Το πλαίσιο αυτό θεσπίστηκε για να διευκολύνει την πρόσβαση στις υπάρχουσες υποδομές, να ενθαρρύνει τις επενδύσεις σε εναλλακτικές υποδομές και να προσφέρει περισσότερες επιλογές και χαμηλότερες τιμές στους καταναλωτές. Συνιστάται επί του παρόντος η θέσπιση κανονιστικών ρυθμίσεων ex ante από τις εθνικές ρυθμιστικές αρχές για 18 ειδικές αγορές προϊόντων και υπηρεσιών τόσο σε επίπεδο χονδρικής όσο και λιανικής. Τον Ιούνιο, η Επιτροπή δημοσίευσε ένα σχέδιο αναθεωρημένου καταλόγου των αγορών στις οποίες μπορούν να θεσπισθούν κανονιστικές ρυθμίσεις ex ante [74] , που συνιστά σημαντική μείωση του αριθμού των αγορών που περιέχονται στον εν λόγω κατάλογο. Γενικότερα, η Επιτροπή θεωρεί ότι εφόσον οι κανονιστικές ρυθμίσεις για το χονδρικό εμπόριο είναι αποτελεσματικές, οι συνθήκες σε επίπεδο λιανικής θα επιτρέπουν την ύπαρξη αποτελεσματικού ανταγωνισμού.

43. Βάσει της διαδικασίας του άρθρου 7 [75], η Επιτροπή συνέχισε να μεριμνά για τη συνεκτικότητα των ρυθμίσεων που ισχύουν σε όλη την ΕΕ, οι οποίες πρέπει να βασίζονται στις αρχές της νομοθεσίας ανταγωνισμού, να περιορίζονται στις αγορές με εμμένουσες ανεπάρκειες και να μην καταργούνται παρά μόνο στις περιπτώσεις όπου η δημιουργία αποτελεσματικού ανταγωνισμού δεν θα εξαρτάται πλέον από ρυθμιστικές παρεμβάσεις ex ante. Η Επιτροπή αξιολόγησε 244 κοινοποιήσεις από τις εθνικές ρυθμιστικές αρχές και εξέδωσε 156 αποφάσεις. Η επιτροπή δεν ζήτησε από καμία Εθνική Ρυθμιστική Αρχή (ΕΡΑ) να αποσύρει κάποιο προτεινόμενο μέτρο. Ένα προτεινόμενο μέτρο απεσύρθη από μία ΕΡΑ με δική της πρωτοβουλία.

44. Οι αγορές ευρυζωνικής πρόσβασης αποτελούν ενδιαφέρον παράδειγμα ταυτόχρονης εφαρμογής ex ante κανονιστικών ρυθμίσεων σε επιμέρους κλάδο και ex post της νομοθεσίας ανταγωνισμού. Η Επιτροπή απηύθυνε κοινοποίηση αιτιάσεων στον κατεστημένο φορέα της Ισπανίας, όπου διαπιστώνει, στα προσωρινά συμπεράσματα, ότι η Telefónica εκμεταλλευόταν καταχρηστικά τη δεσπόζουσα θέση της στις αγορές ευρυζωνικής πρόσβασης στην Ισπανία συμπιέζοντας τα περιθώρια κατά παράβαση του άρθρου 88 της συνθήκης ΕΚ. Σύμφωνα με τη διαδικασία του άρθρου 7, η Επιτροπή μερίμνησε ώστε οι εθνικές ρυθμιστικές αρχές να περιλάβουν επίσης πρόσβαση σε υψίρρυθμες συνδρομητικές γραμμές στη σχετική αγορά χονδρικής παροχής ευρυζωνικών υπηρεσιών, εφόσον αυτές είναι υποκαταστάσιμες, ανεξάρτητα από την υποδομή με την οποία παρέχονται. Τέλος, σύμφωνα με τους κανόνες περί κρατικών ενισχύσεων, η Επιτροπή ενέκρινε διάφορα σχέδια με στοιχεία κρατικής χρηματοδότησης για ευρυζωνικές υποδομές και υπηρεσίες, που αφορούν κατά κύριο λόγο αγροτικές ή απομακρυσμένες περιοχές με ανύπαρκτη ή πολύ περιορισμένη ευρυζωνική κάλυψη[76]. Αφετέρου, η Επιτροπή αποφάσισε να απαγορεύσει την κρατική χρηματοδότηση για τη σχεδιαζόμενη κατασκευή ενός δικτύου οπτικών ινών στην ολλανδική πόλη Appingedam[77], δεδομένου ότι το σχέδιο αφορούσε μια περιοχή η οποία εξυπηρετείται ήδη από ευρυζωνικά δίκτυα σε τιμές ανάλογες με εκείνες των άλλων περιοχών.

45. Στον τομέα της κινητής τηλεφωνίας , η Επιτροπή δεν διατύπωσε μέχρι στιγμής αντιρρήσεις, σύμφωνα με τη διαδικασία του άρθρου 7, στην άποψη ορισμένων εθνικών ρυθμιστικών αρχών ότι μπορεί να είναι αναγκαία η ρυθμιστική παρέμβαση στην αγορά χονδρικής για την πρόσβαση στην κινητή τηλεφωνία και στις υπηρεσίες εκκίνησης κλήσεων ώστε να μην υποστούν ζημία οι καταναλωτές[78]. Επίσης, χάρη στον έλεγχο των συγκεντρώσεων εξασφαλίσθηκε ώστε οι συγκεντρώσεις μεταξύ επιχειρήσεων κινητής τηλεφωνίας να μην παρεμποδίζουν σημαντικά τη λειτουργία αποτελεσματικού ανταγωνισμού[79].

2.4. Τεχνολογίες της πληροφορίας

46. Η Επιτροπή εξακολούθησε να μεριμνά για τη μη στρέβλωση του ανταγωνισμού στον τομέα των τεχνολογιών της πληροφορίας, που χαρακτηρίζεται από την ψηφιακή σύγκλιση, την αυξανόμενη σημασία της διαλειτουργικότητας και τον κεντρικό ρόλο των οργανισμών θέσπισης προτύπων.

47. Λήφθηκαν νέα μέτρα για να εξασφαλισθεί η συμμόρφωση της Microsoft με τις υποχρεώσεις που υπέχει βάσει της απόφασης του 2004[80], στην οποία διαπιστώθηκε παράβαση του άρθρου 82 ΕΚ, και συγκεκριμένα της επιβλήθηκε: (i) να υποβάλλει πλήρεις και ακριβείς πληροφορίες σχετικά με τη διαλειτουργικότητα, και (ii) να διαθέτει της εν λόγω πληροφορίες με λογικούς όρους. Δεδομένου ότι η Microsoft δεν υπέβαλε τις απαιτούμενες πλήρεις και ακριβείς πληροφορίες διαλειτουργικότητας, η Επιτροπή εξέδωσε απόφαση με την οποία της επιβάλλει χρηματική ποινή ύψους 280,5 εκατομ. για μη τήρηση των υποχρεώσεών της.

48. Στον τομέα του ελέγχου των συγκεντρώσεων , η Επιτροπή αξιολόγησε κατά πόσον οι συγκεντρώσεις επιχειρήσεων παραγωγής εξοπλισμού δικτύων εμποδίζουν σημαντικά τη λειτουργία αποτελεσματικού ανταγωνισμού. Στο πλαίσιο αυτό, η Επιτροπή ενέκρινε τη σχεδιαζόμενη συγκέντρωση μεταξύ της Nokia και της επιχείρησης εξοπλισμού δικτύων Siemens AG , καταλήγοντας στο συμπέρασμα ότι η πράξη δεν παρεμποδίζει σημαντικά τον αποτελεσματικό ανταγωνισμό στον τομέα του εξοπλισμού δικτύων κινητής τηλεφωνίας[81]. Επίσης, η Επιτροπή ενέκρινε τη σχεδιαζόμενη συγκέντρωση μεταξύ της Alcatel και της Lucent Technologies , καταλήγοντας στο συμπέρασμα ότι η διάρθρωση της αγοράς παροχής εξοπλισμού οπτικής δικτύωσης και λύσεων ευρυζωνικής πρόσβασης, θα παρέμενε ανταγωνιστική ακόμη και μετά την υλοποίηση της πράξης[82].

49. Στον τομέα του ελέγχου των κρατικών ενισχύσεων, η Επιτροπή εξέτασε ένα σχέδιο φορολογικών κινήτρων στη Γαλλία με σκοπό τη στήριξη της δημιουργίας παιχνιδιών βίντεο. Αποφάσισε να κινήσει επίσημη διαδικασία έρευνας σχετικά με το κατά πόσον αυτό το φορολογικό κίνητρο επιδιώκει πραγματικά πολιτιστικό σκοπό, σε ένα ευρύτερο πλαίσιο, και ιδίως ενόψει του οξύτατου ανταγωνισμού εκ μέρους επιχειρήσεων των Η.Π.Α., του Καναδά και της Ιαπωνίας, καθώς και του τεχνολογικού και οικονομικού άλματος που αντιπροσωπεύουν οι κονσόλες νέας γενιάς.

2.5. Μέσα μαζικής ενημέρωσης

50. Οι εξελίξεις στην αγορά των μέσων μαζικής ενημέρωσης περιλαμβάνουν την αύξηση του συνολικού αριθμού των διαύλων διανομής, μεγαλύτερη επιλογή για τους καταναλωτές και αύξηση της ζήτησης περιεχομένου, καθώς και τη μετάβαση από την αναλογική στην ψηφιακή μετάδοση, η οποία εξασφαλίζει στους καταναλωτές καλύτερη ποιότητα εικόνας και μεγαλύτερη ποικιλία προγραμμάτων. Ο κυριότερος στόχος της πολιτικής ανταγωνισμού στον τομέα των μέσων μαζικής ενημέρωσης είναι να εξασφαλίζονται ισότιμοι όροι ανταγωνισμού είτε μεταξύ των διαφόρων εμπορικών επιχειρήσεων είτε μεταξύ εμπορικών επιχειρήσεων και επιχειρήσεων που χρηματοδοτούνται από το δημόσιο.

51. Στον τομέα της ψηφιακής ραδιοτηλεοπτικής μετάδοσης, κατόπιν καταγγελίας της ιταλικής ένωσης καταναλωτών Altroconsumo , η Επιτροπή κίνησε διαδικασία για παράβαση προκειμένου να διερευνήσει κατά πόσον η ιταλική νομοθεσία που διέπει την ψηφιακή μετάδοση επιβάλλει περιορισμούς στους ραδιοτηλεοπτικούς φορείς και παρέχει ανταγωνιστικά πλεονεκτήματα στους υπάρχοντες φορείς που λειτουργούν με το αναλογικό σύστημα, κατά παράβαση της οδηγίας για τον ανταγωνισμό[83] και των άλλων σχετικών διατάξεων του ρυθμιστικού πλαισίου για τις τηλεπικοινωνίες. Άρχισε επίσημη έρευνα για ορισμένα μέτρα κρατικών ενισχύσεων με τα οποία διευκολύνεται η ψηφιακή μετάβαση σε δύο γερμανικά ομόσπονδα κράτη, τη Βαυαρία[84] και τη Βόρεια Ρηνανία-Βεστφαλία[85], προκειμένου να διαπιστώσει αν οι ενισχύσεις περιορίζονται στο ελάχιστο αναγκαίο και δεν στρεβλώνουν αδικαιολόγητα τον ανταγωνισμό. Σε αποφάσεις που αφορούν τη Γαλλία[86] και την Ιταλία[87], η Επιτροπή διευκρινίζει περισσότερο τις προϋποθέσεις για την παροχή επιδοτήσεων στους καταναλωτές για την αγορά ψηφιακών αποκωδικοποιητών, όπως η τήρηση της αρχής της τεχνολογικής ουδετερότητας.

52. Σύμφωνα με την ανακοίνωση για τις ραδιοτηλεοπτικές μεταδόσεις[88], η Επιτροπή συνέχισε να εγκρίνει την κρατική χρηματοδότηση των δημόσιων ραδιοτηλεοπτικών οργανισμών, στις περιπτώσεις που η δημόσια χρηματοδότηση δεν υπερβαίνει το κόστος της παροχής δημόσιας υπηρεσίας[89]. Σε πρόσφατες υποθέσεις, η Επιτροπή ζήτησε επίσης από τα κράτη μέλη να θεσπίσουν μηχανισμούς για την αποφυγή υπεραντισταθμίσεων[90], και να ανακτήσουν τις ενισχύσεις, εφόσον ο δημόσιος ραδιοτηλεοπτικός φορέας έλαβε περισσότερους δημόσιους πόρους απ’ ότι ήταν αναγκαίο. Πάντως, η Επιτροπή δέχτηκε ότι μπορεί να δικαιολογείται η εκ μέρους των δημόσιων ραδιοτηλεοπτικών φορέων διατήρηση ενός πλεονάσματος ως προστασία από ενδεχόμενες διακυμάνσεις δαπανών/εσόδων[91].

53. Η Επιτροπή εξακολούθησε να αποδίδει μεγάλη προτεραιότητα στην εξασφάλιση πρόσβασης στο περιεχόμενο υψηλής ζήτησης , υπό όρους ανοικτούς και διαφανείς, που επιτρέπουν στον μέγιστο δυνατό αριθμό επιχειρήσεων να υποβάλουν προσφορές για τα σχετικά δικαιώματα. Στην απόφαση δεσμεύσεων για την English Premier League (FAPL) [92], η Επιτροπή επιβεβαίωσε τις βασικές αρχές που είχαν διατυπωθεί στις αποφάσεις για την από κοινού πώληση των δικαιωμάτων μετάδοσης αθλητικών γεγονότων της UEFA Champions League και της Bundesliga [93]. Στον τομέα των συγκεντρώσεων, η εκ μέρους της CVC , εταιρείας επενδύσεων σε ιδιωτικό μετοχικό κεφάλαιο, εξαγορά της SLEC , στην οποία ανήκει η Formula One Group και όλα τα τηλεοπτικά δικαιώματα των αγώνων της Formula 1[94], εγκρίθηκε υπό την προϋπόθεση μιας εκχώρησης που εξασφαλίζει ότι δεν θα εμποδίζεται σημαντικά ο ανταγωνισμός στην Ιταλία και την Ισπανία όσον αφορά την πώληση των τηλεοπτικών δικαιωμάτων των δύο πιο δημοφιλών αθλητικών γεγονότων στην ΕΕ.

54. Η Επιτροπή αξιολόγησε ορισμένα μέτρα κρατικών ενισχύσεων για κινηματογραφικά και άλλα οπτικοακουστικά έργα με βάση την «ανακοίνωση για τον κινηματογράφο»[95], στην οποία ορίζονται τα κριτήρια για την έγκριση των εν λόγω ενισχύσεων με βάση την πολιτιστική εξαίρεση από τη γενική απαγόρευση των κρατικών ενισχύσεων. Οι τρεις πλέον σημαντικές αποφάσεις που εκδόθηκαν το 2006 αφορούσαν τα γαλλικά καθεστώτα ενίσχυσης της παραγωγής κινηματογραφικών ταινιών[96], το καθεστώς φορολογικών κινήτρων για την παραγωγή ταινιών στο Ηνωμένο Βασίλειο[97] και το νέο γερμανικό ταμείο στήριξης κινηματογραφικών ταινιών[98]. Όλα αυτά τα μέτρα εγκρίθηκαν από την Επιτροπή με τη δέσμευση από τις εθνικές αρχές ότι δεν θα τροποποιηθούν κατά τη διάρκεια εφαρμογής τους κατόπιν τυχόν μεταβολής των κανόνων περί κρατικών ενισχύσεων.

55. Στο πλαίσιο της διαχείρισης των δικαιωμάτων , η Επιτροπή εξέδωσε απόφαση δεσμεύσεων σχετικά με τη σύμβαση παράτασης της συμφωνίας των Καννών[99], ώστε οι παραγωγοί δίσκων να εξακολουθούν να έχουν από τις εταιρείες συλλογικής διαχείρισης εκπτώσεις για τα δικαιώματα εκμετάλλευσης πνευματικής ιδιοκτησίας που καταβάλλουν και να μην περιορίζονται οι δυνατότητες εισόδου εταιρειών συλλογικής διαχείρισης στις αγορές μουσικών παραγωγών ή παραγωγής δίσκων. Η Επιτροπή προέβη επίσης σε κοινοποίηση αιτιάσεων κατά της CISAC («διεθνής συνομοσπονδία εταιρειών δημιουργών και συνθετών») και των μεμονωμένων εταιρειών συλλογικής διαχείρισης στα κράτη μέλη του ΕΟΧ που είναι μέλη της[100]. Η Επιτροπή εξέφρασε τις ανησυχίες της σχετικά με ορισμένες διατάξεις που περιέχονται στη στερεότυπη σύμβαση της CISAC και στις διμερείς συμβάσεις μεταξύ της τελευταίας και των μελών της, οι οποίες επεκτείνουν τα παραδοσιακά εθνικά μονοπώλια των εταιρειών συλλογικής διαχείρισης στον τομέα του Διαδικτύου (online).

2.6. Μεταφορές

56. Πέρα από τις νομοθετικές πρωτοβουλίες της Επιτροπής στον τομέα της πολιτικής μεταφορών με προοπτική τη δημιουργία μιας πανευρωπαϊκής ολοκληρωμένης και ανταγωνιστικής αγοράς μεταφορών, στόχος της πολιτικής ανταγωνισμού είναι να εξασφαλισθεί η αποτελεσματική λειτουργία αυτών των αγορών χωρίς αντιανταγωνιστικές πρακτικές ή στρεβλώσεις του ανταγωνισμού. Προβλήματα ανταγωνισμού μπορεί να δημιουργούν, για παράδειγμα, η προστασία των εθνικών αγορών στον τομέα των οδικών μεταφορών, το χαμηλό επίπεδο διαλειτουργικότητας και ο περιορισμένος συντονισμός των υποδομών στην περίπτωση των σιδηροδρομικών μεταφορών, καθώς και η έλλειψη διαφανούς πρόσβασης σε ανταγωνιστικές λιμενικές υπηρεσίες στην περίπτωση των θαλάσσιων μεταφορών.

57. Όσον αφορά τις οδικές μεταφορές , η Επιτροπή συνέχισε την πολιτική έγκρισης των κρατικών ενισχύσεων που ευνοούν τη χρήση "καθαρότερων" τεχνολογιών, ιδίως για τα παλαιά οχήματα[101], καθώς και την τήρηση των υποχρεώσεων παροχής δημόσιας υπηρεσίας[102].

58. Η Επιτροπή εξέδωσε αρκετές αποφάσεις κρατικών ενισχύσεων για την προώθηση των σιδηροδρομικών μεταφορών . Ενέκρινε ένα σχέδιο ενίσχυσης στην Τσεχία που αφορά την εγγύηση ενός δανείου προς τους τσεχικούς σιδηροδρόμους για την αγορά νέου τροχαίου υλικού επιβατικών μεταφορών[103], και επέτρεψε στις Κάτω Χώρες να χορηγήσουν ενισχύσεις για την εφαρμογή του ευρωπαϊκού συστήματος ελέγχου των τρένων[104]. Σχετικά με τις κρατικές ενισχύσεις στις σιδηροδρομικές υποδομές, η Επιτροπή έκρινε σε μια υπόθεση ότι η χρηματοδότηση και επίβλεψη της κατασκευής νέας σιδηροδρομικής υποδομής δεν συνιστά οικονομική δραστηριότητα, αλλά εμπίπτει στις αρμοδιότητες του δημοσίου[105].

59. Στον τομέα των θαλάσσιων μεταφορών , η απαλλαγή κατά κατηγορία των ναυτιλιακών διασκέψεων τακτικών γραμμών, που συμπεριλαμβάνονταν στον κανονισμό του Συμβουλίου 4056/86 καταργήθηκε με τον κανονισμό του Συμβουλίου 1419/2006[106]. Αυτό έγινε γιατί δεν πληρούνταν πλέον σωρευτικά οι τέσσερις προϋποθέσεις για την απαλλαγή του καθορισμού τιμών και της ρύθμισης της μεταφορικής ικανότητας βάσει του άρθρου 81 παράγραφος 3 ΕΚ. Με τον ίδιο κανονισμό υπάγονται επίσης στο πεδίο εφαρμογής του κανονισμού 1/2003 οι υπηρεσίες ενδομεταφορών και μεταφορών με ελεύθερα φορτηγά. Σύμφωνα με απαίτηση του Ευρωπαϊκού Κοινοβουλίου, και δεδομένου ότι ο κανονισμός 1/2003 δεν εφαρμοζόταν πλήρως στον τομέα των τακτικών γραμμών, η Επιτροπή δεσμεύτηκε να εκδώσει κατευθυντήριες γραμμές για την εφαρμογή της νομοθεσίας ανταγωνισμού στις υπηρεσίες θαλάσσιων μεταφορών, ώστε να διευκολυνθεί η μετάβαση σε πλήρως ανταγωνιστικό καθεστώς. Σχετικά με τις κρατικές ενισχύσεις στον τομέα των θαλάσσιων μεταφορών, η Επιτροπή ευνοεί την αύξηση της σύγκλισης των κρατικών ενισχύσεων ώστε να εξασφαλίζονται όσο το δυνατόν πιο ισότιμοι όροι ανταγωνισμού στην Ευρώπη, ιδίως για τις δραστηριότητες ρυμούλκησης και βυθοκόρησης. Επέμεινε στην κατάργηση κάθε ρήτρας εθνικότητας στα καθεστώτα απαλλαγής των πλοιοκτητών από την καταβολή κοινωνικών εισφορών για τους ναυτικούς τους.

60. Στον τομέα των αεροπορικών μεταφορών , η Επιτροπή εξέδωσε τον κανονισμό 1459/2006, με τον οποίο καταργείται από την 1η Ιανουαρίου 2007 η απαλλαγή από την απαγόρευση του άρθρου 81 παράγραφος 1 ΕΚ, των διασκέψεων της ΙΑΤΑ για τους ναύλους μεταφοράς επιβατών όσον αφορά τα δρομολόγια εντός της ΕΕ. Ο νέος κανονισμός καταργεί επίσης την απαλλαγή των διασκέψεων για τον διαθέσιμο χρόνο χρήσης και τον προγραμματισμό των δρομολογίων εντός της ΕΕ. Σε δύο από τις αποφάσεις[107] που εξέδωσε η Επιτροπή βάσει του κανονισμού 847/2004 του Συμβουλίου[108], έκρινε ότι οι διμερείς συμφωνίες για αεροπορικές υπηρεσίες, που συνάπτονται μεταξύ κρατών μελών και τρίτων χωρών, μπορεί να αποτελούν παράβαση του άρθρου 10 σε συνδυασμό με το άρθρο 81 της συνθήκης, καθόσον απαιτούν ή ενθαρρύνουν τις επιχειρήσεις αερομεταφορών που αφορούν οι συμφωνίες αυτές να συμφωνούν ή να συντονίζουν τους ναύλους και/ή τη μεταφορική ικανότητα που χρησιμοποιούν. Στον τομέα των συμπράξεων, η Επιτροπή απηύθυνε κοινοποίηση αιτιάσεων στα μέλη της SkyTeam airline alliance , εκφράζοντας τις ανησυχίες της σχετικά με ορισμένα δρομολόγια στα οποία η συνεργασία της SkyTeam θα μπορούσε να έχει αρνητικές επιπτώσεις στον ανταγωνισμό. Η Επιτροπή συνέχισε επίσης να ελέγχει τις κρατικές ενισχύσεις σε αεροπορικές εταιρείες που αντιμετωπίζουν δυσχέρειες[109], εξέδωσε ορισμένες αποφάσεις για ενισχύσεις εκκίνησης[110] και ενισχύσεις σε αεροδρόμια[111], και εξέτασε υποθέσεις που αφορούσαν ενισχύσεις τόσο σε αερομεταφορείς όσο και σε αεροδρόμια[112]. Τέλος, η Επιτροπή αποφάσισε να παραπέμψει την Ελλάδα στο Δικαστήριο λόγω μη ανάκτησης παράνομων κρατικών ενισχύσεων, το ύψος των οποίων εκτιμάται σε τουλάχιστον 160 εκατομ. ευρώ, που χορηγήθηκαν στην Ολυμπιακή Αεροπορία μεταξύ 1998 και 2002.

2.7. Ταχυδρομικές υπηρεσίες

61. Στον τομέα των ταχυδρομικών υπηρεσιών σημειώνονται σημαντικές αλλαγές: διαφορετικές ανάγκες των πελατών, οργανωτικές μεταβολές, βαθμιαίο άνοιγμα των αγορών, αυτοματοποίηση/νέες τεχνολογίες και υποκατάσταση των ταχυδρομικών υπηρεσιών από ηλεκτρονικά μέσα επικοινωνίας. Σ’ αυτό το περιβάλλον της αγοράς, βασικοί πυλώνες της πολιτικής της Επιτροπής ήταν η προοδευτική μείωση των υπηρεσιών για τις οποίες χορηγούνται μονοπωλιακά δικαιώματα στους φορείς παροχής καθολικής υπηρεσίας και, αφετέρου, η διατήρηση ανταγωνισμού στους απελευθερωμένος τομείς της αγοράς ταχυδρομικών υπηρεσιών, για να αποφευχθεί η de facto εκ νέου μονοπώλησή τους από τους φορείς παροχής καθολικής υπηρεσίας.

62. Όσον αφορά την εφαρμογή των κανόνων κρατικών ενισχύσεων στον ταχυδρομικό τομέα, υπό το φως της νομολογίας των υποθέσεων Chronopost [113] και Altmark [114], η Επιτροπή εμβάθυνε την ανάλυση των λογαριασμών των φορέων παροχής καθολικής υπηρεσίας ώστε να εξασφαλισθεί η μη ύπαρξη υπεραντιστάθμισης και διεπιδοτήσεων. Συγκεκριμένα, η Επιτροπή εξετάζει τις μεθόδους που εφαρμόζουν οι ταχυδρομικοί οργανισμοί για την κατανομή των δαπανών μεταξύ καθολικών και άλλων υπηρεσιών και για τον υπολογισμό της οικονομικής επιβάρυνσης της δημόσιας υπηρεσίας.

63. Η Επιτροπή δήλωσε ότι η αντιστάθμιση που παρέχεται για τις υπηρεσίες γενικού οικονομικού συμφέροντος (ΥΓΟΣ) είναι συμβατές με τους κανόνες κρατικών ενισχύσεων, σύμφωνα με το κοινοτικό πλαίσιο του 2005[115], μόνον εφόσον το ύψος της δεν υπερβαίνει το κόστος της υποχρέωσης δημόσιας υπηρεσίας (υπό τον όρο ότι πληρούνται και οι υπόλοιπες προϋποθέσεις του πλαισίου)[116].

64. Εκτός από την αξιολόγηση του συμβιβάσιμου της αντιστάθμισης που χορηγείται στους ταχυδρομικούς οργανισμούς για την παροχή ΥΓΟΣ, η Επιτροπή εξέτασε αν οι τελευταίοι διαθέτουν και άλλα πλεονεκτήματα. Για παράδειγμα, στην υπόθεση " France; Recommandation proposant l'adoption de mesures utiles concernant la garantie illimitée de l'Etat en faveur de La Poste "[117], η Επιτροπή συνέστησε στη Γαλλία να καταργήσει την απεριόριστη κρατική εγγύηση που παρέχει στα γαλλικά ταχυδρομεία, υπό την ιδιότητά τους ως δημόσιου οργανισμού, πριν από το τέλος του 2008.

65. Τέλος, εκτός από τον έλεγχο για τυχόν διεπιδοτήσεις των δραστηριοτήτων που ασκούν οι θυγατρικές των ταχυδρομικών οργανισμών που δραστηριοποιούνται σε ανταγωνιστικές αγορές εκτός των ΥΓΟΣ, η Επιτροπή συνέχισε να μεριμνά ώστε οι θυγατρικές αυτές να μην λαμβάνουν κρατικές ενισχύσεις. Για παράδειγμα, στην υπόθεση " DHL Leipzig – Halle Airport "[118], η Επιτροπή αποφάσισε να κινήσει διαδικασία για να διαπιστώσει κατά πόσον το ομόσπονδο κράτος της Σαξονίας και το κρατικό αεροδρόμιο της Λειψίας είχαν ενεργήσει ως ιδιώτες επενδυτές κατά την παροχή στην DHL υποδομής και εγγυήσεων σε περίπτωση απαγόρευσης των νυκτερινών πτήσεων.

3. Το ευρωπαϊκό δίκτυο ανταγωνισμού και τα εθνικά δικαστήρια – Επισκόπηση της συνεργασίας

66. Το 2006 ήταν το δεύτερο έτος πλήρους εφαρμογής του συστήματος ελέγχου της εφαρμογής των κανόνων ανταγωνισμού που θεσπίζει ο κανονισμός 1/2003. Σημειώθηκε περαιτέρω ενίσχυση της συνεργασίας μεταξύ των μελών του ΕΔΑ, δηλ. των εθνικών αρχών ανταγωνισμού(ΕΑΑ) των κρατών μελών της ΕΕ και της Επιτροπής, αφενός, και μεταξύ των εθνικών δικαστηρίων και της Επιτροπής, αφετέρου.

3.1. Γενική επισκόπηση

67. Η συνεργασία μεταξύ των μελών του ΕΔΑ σε μεμονωμένες υποθέσεις έχει ως άξονα δύο βασικές υποχρεώσεις των ΕΑΑ, και συγκεκριμένα να ενημερώνουν την Επιτροπή για την κίνηση νέων διαδικασιών, καθώς και πριν από την έκδοση της τελικής απόφασης. Η Επιτροπή ενημερώθηκε από τις αρχές αυτές για την έναρξη περίπου 150 νέων ερευνών. Μικρός αριθμός καταγγελιών μεταβιβάσθηκαν από την Επιτροπή προς ΕΑΑ που επιθυμούσαν να παρακολουθήσουν τα ζητήματα που προέκυψαν, ενώ σε περιορισμένο αριθμό περιπτώσεων οι ΕΑΑ επέστησαν ρητά την προσοχή της Επιτροπής σε υπόνοιες για ύπαρξη προβλημάτων ανταγωνισμού που φαινόταν να έχουν επιπτώσεις σε πολλά κράτη μέλη.

68. Η Επιτροπή, βάσει των διατάξεων περί επίσημης συνεργασίας ή οι υπηρεσίες της σε ανεπίσημη βάση αναθεώρησαν ή διατύπωσαν γνώμη, σχετικά με 125 περίπου υποθέσεις που προέρχονταν από τις ΕΑΑ. Μέχρι σήμερα, η Επιτροπή δεν έχει κάνει χρήση της δυνατότητας να απαλλάξει από τις αρμοδιότητές της μια αρχή ανταγωνισμού προκειμένου να εξασφαλισθεί η συνεκτική εφαρμογή των κανόνων ανταγωνισμού με την κίνηση διαδικασίας βάσει του άρθρου 11 παράγραφος 6 του κανονισμού 1/2003.

69. Η ένταση και η δυναμική της συνεργασίας στο ΕΔΑ υπερβαίνουν τις νομικές υποχρεώσεις που θεσπίζει ο κανονισμός 1/2003. Το ΕΔΑ αποτελεί επίσης ένα χρήσιμο πεδίο για τον συντονισμό των ενεργειών των αρχών ανταγωνισμού στην ΕΕ, για την εξασφάλιση συνοχής από τα πρώτα στάδια των υποθέσεων και για τη συζήτηση γενικών θεμάτων πολιτικής. Στη διάρκεια του 2006, οι εργασίες στο πλαίσιο αυτό έλαβαν χώρα σε διάφορα επίπεδα. Πρώτον, ο Γενικός Διευθυντής της ΓΔ Ανταγωνισμού και οι προϊστάμενοι όλων των ΕΑΑ συναντήθηκαν για την ετήσια συνεδρίασή τους στο πλαίσιο του ΕΔΑ, κατά την οποία εγκρίθηκε το πρότυπο πρόγραμμα επιείκειας. Δεύτερον, οι ΕΔΑ και η Επιτροπή πραγματοποίησαν τακτικές συσκέψεις ολομέλειας, στις όποιες συζητήθηκαν γενικά θέματα αντιμονοπωλιακής πολιτικής. Τρίτον, έξι ομάδες εργασίας ασχολήθηκαν με ειδικά θέματα, όπως οι έρευνες σε κλάδους της οικονομίας ή η κατάχρηση δεσπόζουσας θέσης. Τέλος, 15 υπο-ομάδες του ΕΔΑ ασχολήθηκαν με ειδικούς κλάδους[119].

3.2. Εφαρμογή των κοινοτικών κανόνων ανταγωνισμού από τα εθνικά δικαστήρια στην ΕΕ

70. Το άρθρο 15 παράγραφος 1 του κανονισμού 1/2003 επιτρέπει στα εθνικά δικαστήρια να ζητούν από την Επιτροπή πληροφορίες που διαθέτει ή τη γνώμη της για ζητήματα σχετικά με την εφαρμογή των κοινοτικών κανόνων ανταγωνισμού. Κατά το 2006, η Επιτροπή διατύπωσε τη γνώμη της κατόπιν αιτήσεως ενός ολλανδικού δικαστηρίου, και σε άλλη περίπτωση απευθυνόμενη σε βελγικό δικαστήριο. Στο τέλος του έτους εκκρεμούσε η απάντηση σε ερώτηση από σουηδικό δικαστήριο.

71. Σύμφωνα με το άρθρο 15 παράγραφος 2 του κανονισμού 1/2003, τα κράτη μέλη διαβιβάζουν στην Επιτροπή αντίγραφο κάθε γραπτής απόφασης που εκδίδουν τα εθνικά δικαστήρια και αφορά την εφαρμογή των άρθρων 81 ή 82 ΕΚ. Η Επιτροπή έλαβε αντίγραφα περίπου 30 αποφάσεων που εκδόθηκαν το 2006, και οι οποίες δημοσιεύτηκαν στον δικτυακό τόπο της ΓΔ Ανταγωνισμού, εφόσον οι διαβιβάζουσες αρχές δεν τις είχαν χαρακτηρίσει ως εμπιστευτικές.

72. Το άρθρο 15 παράγραφος 3 του κανονισμού 1/2003 προβλέπει ότι, όταν το απαιτεί η συνεπής εφαρμογή του άρθρου 81 ή του άρθρου 82 της συνθήκης, η Επιτροπή δύναται να υποβάλλει εξ ιδίας πρωτοβουλίας γραπτές παρατηρήσεις στα δικαστήρια των κρατών μελών, και με την άδεια του εν λόγω δικαστηρίου μπορεί επίσης να υποβάλλει προφορικές παρατηρήσεις. Κατά το 2006, για πρώτη φορά από την έναρξη ισχύος του κανονισμού 1/2003, η Επιτροπή προέβη σε χρήση αυτής της δυνατότητας παρέμβασης "amicus curiae", υποβάλλοντας παρατηρήσεις στο Εφετείο Παρισίων σχετικά με την ερμηνεία του κανονισμού απαλλαγής κατά κατηγορία των αυτοκινήτων οχημάτων[120].

73. Η συνεχής επιμόρφωση και εκπαίδευση των εθνικών δικαστών στην κοινοτική νομοθεσία περί ανταγωνισμού είναι πολύ σημαντική για την εξασφάλιση της αποτελεσματικής και συνεκτικής εφαρμογής των κανόνων αυτών. Από το 2002, η Επιτροπή συγχρηματοδοτεί πολλά επιμορφωτικά προγράμματα κάθε χρόνο, πράγμα το οποίο έκανε και το 2006, συγχρηματοδοτώντας 15 προγράμματα για την επιμόρφωση εθνικών δικαστών από τα 25 κράτη μέλη της ΕΕ.

4. Διεθνείς δραστηριότητες

74. Ενόψει της ένταξης της Ρουμανίας και της Βουλγαρίας τον Ιανουάριο του 2007, η Επιτροπή παρακολουθούσε εκ του σύνεγγυς τις σχετικές προπαρασκευαστικές εργασίες και παρείχε τη συνδρομή της στην εφαρμογή των κανόνων ανταγωνισμού. Εξέτασε τα μέτρα κρατικών ενισχύσεων που κοινοποίησαν η Βουλγαρία και η Ρουμανία, σύμφωνα με τον μηχανισμό που προέβλεπε η συνθήκη προσχώρησης. Η Επιτροπή συνέχισε να παρέχει τη συνδρομή της στην Κροατία και την Τουρκία, καθώς και στις χώρες των δυτικών Βαλκανίων, ώστε να ευθυγραμμίσουν περαιτέρω τους κανόνες ανταγωνισμού τους με το κοινοτικό δίκαιο.

75. Η Επιτροπή συνέχισε την εντατική συνεργασία της με πολλές αρχές ανταγωνισμού σε διμερή βάση, ιδίως με τις αρχές των κυριότερων εμπορικών εταίρων της Κοινότητας. Όπως προβλέπουν οι συμφωνίες συνεργασίας τους στον τομέα του ανταγωνισμού, η συνεργασία με τις Ηνωμένες Πολιτείες, τον Καναδά και την Ιαπωνία περιελάμβανε επαφές στο πλαίσιο ορισμένων υποθέσεων, συντονισμό μέτρων εκτέλεσης και συζητήσεις σχετικά με επανορθωτικά μέτρα. Η ΓΔ Ανταγωνισμού πρόσφερε τη συνδρομή της στην Κίνα και τη Ρωσία και την εκπόνηση της νομοθεσίας τους περί ανταγωνισμού.

76. Στο πλαίσιο της πολυμερούς συνεργασίας, η ΓΔ Ανταγωνισμού συνέχισε να διαδραματίζει πρωταγωνιστικό ρόλο στο Διεθνές Δίκτυο Ανταγωνισμού, του οποίου είναι μέλος της Διευθύνουσας Επιτροπής, συμπροεδρεύει στην ομάδα εργασίας για τις συμπράξεις, και είναι ενεργό μέλος των ομάδων εργασίας για τις συγκεντρώσεις, την εφαρμογή της πολιτικής ανταγωνισμού και τις μονομερείς συμπεριφορές. Επιπλέον, η ΓΔ Ανταγωνισμού συνέχισε να συμμετέχει ενεργά και να συμβάλει στις εργασίες της Επιτροπής Ανταγωνισμού του ΟΟΣΑ.

5. Διοργανική συνεργασία

77. Η Επιτροπή συνέχισε τη συνεργασία της με τα άλλα κοινοτικά θεσμικά και συμβουλευτικά όργανα.

78. Κάθε χρόνο, το Ευρωπαϊκό Κοινοβούλιο δημοσιεύει έκθεση πρωτοβουλίας σχετικά με την ετήσια έκθεση της Επιτροπής επί της πολιτικής ανταγωνισμού[121]. Η Επιτροπή συμμετείχε επίσης στις συζητήσεις που έγιναν στο Ευρωπαϊκό Κοινοβούλιο σχετικά με ορισμένες πρωτοβουλίες της στον τομέα του ανταγωνισμού, όπως η μεταρρύθμιση των κρατικών ενισχύσεων και η πράσινη βίβλος για τις αγωγές αποζημίωσης λόγω παραβάσεων των κοινοτικών αντιμονοπωλιακών κανόνων. Η αρμόδια για τον ανταγωνισμό Επίτροπος προβαίνει σε τακτικές ανταλλαγές απόψεων με τις αρμόδιες επιτροπές του Κοινοβουλίου για τη συζήτηση θεμάτων πολιτικής ανταγωνισμού. Η Επιτροπή Οικονομικών και Νομισματικών Υποθέσεων λαμβάνει τακτικά κατάσταση με τις εκκρεμείς υποθέσεις που είναι στον δημόσιο τομέα, και ενημερώνεται για τις κυριότερες πολιτικές πρωτοβουλίες της στον τομέα του ανταγωνισμού. Τέλος, η Επιτροπή συνεργάζεται επίσης στενά με μέλη του Ευρωπαϊκού Κοινοβουλίου, απαντώντας στις κοινοβουλευτικές ερωτήσεις (προφορικές και γραπτές)[122] και στις αναφορές, καθώς και με τον Ευρωπαίο Διαμεσολαβητή.

79. Η Επιτροπή συνεργάζεται επίσης στενά με το Συμβούλιο, το οποίο ενημερώνει για τις σημαντικές πολιτικές πρωτοβουλίες της στον τομέα του ανταγωνισμού, όπως η μεταρρύθμιση των κρατικών ενισχύσεων και οι έρευνες στους κλάδους της ενέργειας και των χρηματοπιστωτικών υπηρεσιών, και συμμετέχει σε ομάδες εργασίας τους Συμβουλίου.

80. Επιπλέον, η Επιτροπή ενημερώνει την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις σημαντικότερες πολιτικές πρωτοβουλίες της και συμμετέχει στις συζητήσεις που πραγματοποιεί η μία ή η άλλη, ιδίως κατά την έγκριση της έκθεσης που συντάσσει κάθε χρόνο η Ευρωπαϊκή Οικονομική και Κοινωνική Επιτροπή σχετικά με την ετήσια έκθεση της Επιτροπής επί της πολιτικής ανταγωνισμού.[pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic]

[1] SEC(2007)0860.

[2] http://ec.europa.eu/comm/competition/index_el.html

[3] Ανακοίνωση της Επιτροπής σχετικά με τη μη επιβολή και τη μείωση των προστίμων σε υποθέσεις συμπράξεων (καρτέλ) (ΕΕ C 298, 8.12.2006).

[4] Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ) (ΕΕ C 45, 19.2.2002).

[5] Κατευθυντήριες γραμμές για τη μέθοδο υπολογισμού των προστίμων που επιβάλλονται κατ' εφαρμογή του άρθρου 23 παράγραφος 2 σημείο α) του κανονισμού (ΕΚ) αριθ. 1/2003 (ΕΕ C 210, 1.9.2006).

[6] Η πράσινη βίβλος που εκδόθηκε από την Επιτροπή τον Δεκέμβριο του 2005, δημοσιεύεται στην ιστοσελίδα http://ec.europa.eu/comm/competition/antitrust/actionsdamages/documents.html

[7] Η γνώμη της ΕΟΚΕ δημοσιεύεται στην ιστοσελίδα http://eescopinions.eesc.europa.eu/EESCopinionDocument.aspx?identifier=ces\int\int306\ces1349-2006_ac.doc&language=EL

[8] Το νομοθετικό πρόγραμμα και το πρόγραμμα εργασίας της Επιτροπής για το 2007 δημοσιεύονται στην ιστοσελίδα http://ec.europa.eu/atwork/programmes/index_el.htm

[9] Πρόταση κανονισμού του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση και την αδειοδότηση των χημικών προϊόντων και για τους περιορισμούς που επιβάλλονται σε αυτά (Reach), COM(2003) 644 τελικό.

[10] Υπόθεση COMP/38.620, Υπεροξείδιο του υδρογόνου και υπερβορικό άλας, απόφαση της Επιτροπής, 3.5.2006·υπόθεση COMP/38.645, μεθακρυλικές ενώσεις, απόφαση της Επιτροπής, 31.5.200·υπόθεση COMP/38.456, ορυκτή άσφαλτος, Κάτω Χώρες, απόφαση της Επιτροπής, 13.9.2006·υπόθεση COMP/38.121, εξαρτήματα , απόφαση της Επιτροπής, 20.9.2006· υπόθεση COMP/38.907, Χαλύβδινοι δοκοί (επανέκδοση), απόφαση της Επιτροπής, 8.11.2006· υπόθεση COMP/38.638, συνθετικό καουτσούκ, (BR/ESBR), απόφαση της Επιτροπής, 29.11.2006·υπόθεση COMP/39.234, προσαύξηση κράματος,(επανέκδοση), απόφαση της Επιτροπής, 20.12.2006.

[11] Τα αριθμητικά αυτά στοιχεία δεν περιλαμβάνουν τις επιχειρήσεις που έτυχαν απαλλαγής από τα πρόστιμα λόγω της συνεργασίας τους βάσει της ανακοίνωσης επιείκειας.

[12] Υπόθεση COMP/38.784 Telefónica .

[13] Υπόθεση COMP/37.966 Distrigaz , βλ. ανακοίνωση τύπου της Επιτροπής MEMO/06/197, 16.5.2006.

[14] Υπόθεση COMP/38.113 Prokent/Tomra .

[15] Υπόθεση COMP/38.381 De Beers, απόφαση της Επιτροπής, 22.2.2006· υπόθεση COMP/38.173 FA Premier League απόφαση της Επιτροπής, 22.3.2006· υπόθεση COMP/38.348 Repsol CPP, απόφαση της Επιτροπής, 12.4.2006· υπόθεση COMP/38.681, παράταση της συμφωνίας των Καννών, απόφαση της Επιτροπής, 4.10.2006.

[16] Υπόθεση T-44/ 00 Mannesmannröhren-Werken AG [2004] ECR II-2223, παράγραφος. 65.

[17] Βλ. XXIIIη έκθεση επί της πολιτικής ανταγωνισμού 1993.

[18] Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων ("Κοινοτικός κανονισμός συγκεντρώσεων") (ΕΕ L 24, 29.1.2004, σ. 1).

[19] Κανονισμός (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων (ΕΕ L 395, 30.12.1989, σ. 1), όπως τροποποιήθηκε τελευταία με τον κανονισμό (EΚ) No 1310/97 (ΕΕ L 180, 9.7.1997, σ. 1).

[20] ΕΕ C 66, 2.3.1998, σ. 5.

[21] ΕΕ C 66, 2.3.1998, σ. 1.

[22] ΕΕ C 66, 2.3.1998, σ. 14.

[23] ΕΕ C 66, 2.3.1998, σ. 25.

[24] Υπόθεση COMP/M.4141, Linde/BOC, απόφαση της Επιτροπής, 6.6.2006.

[25] Υπόθεση COMP/M.3916, T-Mobile Austria/tele.ring, απόφαση της Επιτροπής, 26.4.2006.

[26] Υπόθεση COMP/M.4057 Korsnäs/Assidomän Cartonboard απόφαση της Επιτροπής, 12.5.2006.

[27] Υπόθεση COMP/M.4000 Inco/Falconbridge α πόφαση της Επιτροπής, 4.7.2006.

[28] Υπόθεση COMP/M.4187 Metso/Aker Kvqerner α πόφαση της Επιτροπής, 12.12.2006.

[29] Κατευθυντήριες γραμμές για την αξιολόγηση των οριζόντιων συγκεντρώσεων σύμφωνα με τον κανονισμό του Συμβουλίου για τον έλεγχο των συγκεντρώσεων μεταξύ επιχειρήσεων (ΕΕ C 31, 5.2.2004, σ. 5).

[30] Κανονισμός (ΕΚ) αριθ. 1628/2006 της Επιτροπής, της 24ης Οκτωβρίου 2006 για την εφαρμογή των άρθρων 87 και 88 της συνθήκης στις εθνικές επενδυτικές ενισχύσεις περιφερειακού χαρακτήρα (ΕΕ L 302, 1.11.2006, σ. 29).

[31] Η Επιτροπή εξέδωσε νέες κατευθυντήριες γραμμές για τις περιφερειακές ενισχύσεις (ΚΓΠΕ) για την περίοδο 2007-2013, τον Δεκέμβριο του 2005 (ΕΕ C 54, 4.3.2006, σ. 13).

[32] ΕΕ C 323, 30.12.2006, σ. 1.

[33] ΕΕ C 194, 18.8.2006, σ. 2.

[34] Βλ. ανακοίνωση προς το εαρινό Ευρωπαϊκό Συμβούλιο «Συνεργασία για την οικονομική μεγέθυνση και την απασχόληση - Νέο ξεκίνημα για τη στρατηγική της Λισαβόνας», COM(2005)24 τελικό, 2.2.2005.

[35] Κανονισμός (ΕΚ) αριθ. 1998/2006 της Επιτροπής, της 15ης Δεκεμβρίου 2006 , για την εφαρμογή των άρθρων 87 και 88 της συνθήκης στις ενισχύσεις ήσσονος σημασίας (ΕΕ L 379, 28.12.2006).

[36] Εκτός από τις αποφάσεις για κίνηση επίσημης διαδικασίας έρευνας, διορθωτικά, έκδοση διαταγών, προτάσεις κατάλληλων μέτρων.

[37] ΕΕ C 70, 19.3.2002, σ. 8.

[38] Υπόθεση N 245/2006 LG Philips LCD Poland Sp. z o.o. (δεν έχει ακόμη δημοσιευθεί), υπόθεση N 246/2006 Ohsung [Dong Seo] Display Poland Sp. z o.o. (δεν έχει ακόμη δημοσιευθεί), υπόθεση N 247/2006 Lucky SMT Sp. z o.o. (δεν έχει ακόμη δημοσιευθεί), υπόθεση N 248/2006 Dong Yang Electronics Sp. z o.o. (δεν έχει ακόμη δημοσιευθεί), υπόθεση N 249/2006 Heesung Electronics Poland Sp. z o.o. (δεν έχει ακόμη δημοσιευθεί), υπόθεση N 250/2006 LG Chem Poland Sp. z o.o. (δεν έχει ακόμη δημοσιευθεί), υπόθεση N 251/2006 LG Innotek Poland Sp. z o.o. (δεν έχει ακόμη δημοσιευθεί), υπόθεση N 256/2006 LG Electronics Wroclaw Sp. z o.o.- House appliances (δεν έχει ακόμη δημοσιευθεί), υπόθεση N 257/2006 LG Electronics Wroclaw Sp. z o.o.-TV sets (δεν έχει ακόμη δημοσιευθεί ).

[39] Υπόθεση N 17/2006 First Solar GmbH (ΕΕ C 259, 27.10.2006, σ. 13).

[40] Υπόθεση N 409/2006 HighSi GmbH (δεν έχει ακόμη δημοσιευθεί).

[41] Υπόθεση N 34/2006 Hankook Tire Hungary Ltd (ΕΕ C 232, 27.9.2006, σ. 2).

[42] N 121/2006 Soutien de l'Agence de l'innovation industrielle en faveur des programmes mobilisateurs pour l'innovation industrielle (δεν έχει ακόμη δημοσιευθεί).

[43] N 193/2006 Large R&D aid to Rolls Royce et al. – Environmentally Friendly Engine (EFE) (δεν έχει ακόμη δημοσιευθεί).

[44] N 186/2006 Soutien d'Eurocopter pour le développement d'un hélicoptère de transport moyen tonnage EC175 (δεν έχει ακόμη δημοσιευθεί).

[45] N 708/2006 Soutien de l'Agence de l'innovation industrielle en faveur du programme de R&D BioHub (δεν έχει ακόμη δημοσιευθεί).

[46] C 36/2005 Investbx (δεν έχει ακόμη δημοσιευθεί).

[47] N 9/2006, επενδυτικά κεφάλαια υπέρ καινοτόμων ΜΜΕ στο Mezzogiorno (ΕΕ C 218, 9.9.2006, σ. 9).

[48] Για παράδειγμα: NN162/A/2003 and N317/A/2006, Αυστρία υποστήριξη ηλεκτροπαραγωγής από ανανεώσιμες πηγές ενέργειας, βάσει του νόμου για την πράσινη ενέργεια ( τιμολόγια τροφοδότησης ) (ΕΕ C 221, 14.9.2006, σ. 9), NN162/B/2003 and N317/B/2006, Αυστρία υποστήριξη συμπαραγωγής θερμότητας και ηλεκτρισμού (τιμολόγιο στήριξης ) βάσει του νόμου για την πράσινη ενέργεια (ΕΕ C 221, 14.9.2006, σ. 9.)

[49] ΕΕ C 202, 25.8.2006, σ. 9.

[50] ΕΕ C 209, 31.8.2006, σ. 8.

[51] Κανονισμός της Επιτροπής (ΕΚ) αριθ. 68/2001 της 12ης Ιανουαρίου 2001, όπως τροποποιήθηκε με τον κανονισμό της Επιτροπής (ΕΚ) αριθ. 363/2004 της 25ης Φεβρουαρίου 2004 και με τον κανονισμό της Επιτροπής (ΕΚ) αριθ. 1976/2006 της 20ής Δεκεμβρίου 2006, για την εφαρμογή των άρθρων 87 και 88 της συνθήκης ΕΚ στις ενισχύσεις επαγγελματικής εκπαίδευσης.

[52] Το 2006 εκδόθηκε απόφαση σε δύο υποθέσεις: C 40/05 Ford Genk ( Βέλγιο) και N 653/05 Webasto (Πορτογαλία) . Για τρεις άλλες υποθέσεις, η Επιτροπή δεν είχε λάβει οριστική απόφαση μέχρι το τέλος του 2006.

[53] Υποθέσεις NN 14/06 Ottana Energia, απόφαση της Επιτροπής, 12.12.2006 (δεν έχει ακόμη δημοσιευθεί), NN 16/06 CIT, απόφαση της Επιτροπής, 7.7.2006 (ΕΕ C 244, 11.10.2006, σ. 14), N 28/06 Techmatrans, απόφαση της Επιτροπής, 20.2.2006 (ΕΕ C 87, 11.4.2006, σ. 2).

[54] Υποθέσεις N 464/05 AB Kauno απόφαση της Επιτροπής, 22.2.2006 (ΕΕ C 270, 7.11.2006, p. 2), N 632/05 Energetyka Wislosan, απόφαση της Επιτροπής, 19.7.2006 (ΕΕ C 232, 27.9.2006, σ. 2).

[55] Υπόθεση C 44/2005 Huta Stalowa Wola, απόφαση της Επιτροπής, 20.12.2006 (δεν έχει ακόμη δημοσιευθεί).

[56] Υποθέσεις C 3/2005 FSO, απόφαση της Επιτροπής, 20.12.2006 (δεν έχει ακόμη δημοσιευθεί), C 25/2005 Frucona Košice, απόφαση της Επιτροπής, 7.6.2006 (δεν έχει ακόμη δημοσιευθεί), C 42/2005 Konas, απόφαση της Επιτροπής, 26.9.2006 (δεν έχει ακόμη δημοσιευθεί), C 1/2005 Euromoteurs, απόφαση της Επιτροπής, 26.4.2006 (ΕΕ L 307, 7.11.2006, σ. 213).

[57] Υπόθεση E22/2004, κίνητρα για επενδύσεις που συνδέονται με εξαγωγές.

[58] CR 57/03 Tremonti Bis , CR 36/01 Beaulieu Ter Lembeek , CR 8/04, φορολογικά κίνητρα για νεοεισαχθείσες στο χρηματιστήριο επιχειρήσεις, CR 13/B/03, φορολογικό καθεστώς που εφαρμόζεται στην France Telecom και CR 57/02 άρθρο 44 Septies CGI .

[59] COM(2006) 851 τελικό.

[60] Η αρχή ανταγωνισμού της Δανίας επενέβη λόγω των υπερβολικά υψηλών τιμών και των χειρισμών στην αγορά της Δυτικής Δανίας, ενώ η γερμανική αρχή ανταγωνισμού επενέβη λόγω των μακροπρόθεσμων συμφωνιών παροχής αερίου μεταξύ χονδρεμπόρων και της Stadtwerke, ενώ η ιταλική αρχή ανταγωνισμού παρενέβη λόγω της μη αύξησης της δυναμικότητας προκειμένου να προστατευθεί η δεσπόζουσα θέση στην αγορά εφοδιασμού των επόμενων σταδίων.

[61] Απόφαση της Επιτροπής στην υπόθεση COMP/38.348 Repsol CPP, 12.4.2006.

[62] Υπόθεση COMP/M.3868 DONG/Elsam/Energi E2, απόφαση της Επιτροπής, 14.3.2006.

[63] Υπόθεση COMP/M.4180 Gaz de France/Suez, απόφαση της Επιτροπής, 14.11.2006.

[64] ΕΕ C 324, 21.12.2005, σ. 12.

[65] ΕΕ C 52, 2.3.2006, σ. 8.

[66] ΕΕ C 145, 21.6.2006, σ. 8 και ΕΕ C 214, 6.9.2006, σ. 5.

[67] ΕΕ L 268, 27.9.2006, σ. 37.

[68] Οδηγία 2003/87/ΕΚ Οδηγία σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός ΕΕ L 275, 25.10.2003, σ. 32, όπως τροποποιήθηκε με Οδηγία 2004/101/ΕΚ, ΕΕ L 338, 13.11.2004, σ. 18.

[69] Απόφαση της Επιτροπής, 13.6.2005 (ΕΕ C 144, 14.6.2005, σ. 13).

[70] Υπόθεση COMP/M.4055 Talanx/Gerling, απόφαση της Επιτροπής, 5.4.2006.

[71] ΕΕ C 210, 1.9.2006, σ. 12.

[72] ΕΕ L 366, 21.12.2006, σ. 47.

[73] Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (ΕΕ L 108, 24.4.2002, σ. 33) οδηγία 2002/19/EΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (οδηγία για την πρόσβαση) (ΕΕ L 108 της 24.4.2002, σ. )7, οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (ΕΕ L 108 της 24.4.200, σ. 21), Oδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας) (ΕΕ L 108 της 24.4.2002, σ. 51), Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (ΕΕ L 201 της 31.7.2002, σ. 37).

[74] «Έγγραφο εργασίας των υπηρεσιών της Επιτροπής, δημόσια διαβούλευση σχετικά με σχέδιο σύστασης της Επιτροπής για τις αγορές σχετικών προϊόντων και υπηρεσιών στον τομέα των ηλεκτρονικών επικοινωνιών όπου μπορούν να θεσπισθούν κανονιστικές ρυθμίσεις ex ante σύμφωνα με την οδηγία 2002/21/EΚ του Ευρωπαϊκού Κοινοβουλίου και του Συμβουλίου της 7ης Μαρτίου 2002 σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών», που δημοσιεύεται στην ιστοσελίδα: http://europa.eu.int/information_society/policy/ecomm/doc/info_centre/public_consult/review/recommendation_final.pdf

[75] Σύμφωνα με το άρθρο 7 της οδηγίας πλαισίου, οι εθνικές ρυθμιστικές αρχές πρέπει να κοινοποιούν στην Επιτροπή τα αποτελέσματα των αναλύσεων των 18 αγορών με βάση τη νομοθεσία τους περί ανταγωνισμού.

[76] Βλ. για παράδειγμα τις υποθέσεις N 398/2005, φορολογικό πλεονέκτημα για την ανάπτυξη των ευρυζωνικών υπηρεσιών τηλεπικοινωνιών στην Ουγγαρία, απόφαση της Επιτροπής, 16.5.2006, N 118/2006, ανάπτυξη των ευρυζωνικών δικτύων επικοινωνίας σε αγροτικές περιοχές της Λετονίας, απόφαση της Επιτροπής, 7.6.2006, N 264/05, ευρυζωνικές επικοινωνίες στην αγροτική περιοχή της Τοσκάνης, απόφαση της Επιτροπής, 13.9.2006, N 222/2005, ενίσχυση για τη γεφύρωση του ψηφιακού χάσματος στη Σαρδηνία, απόφαση της Επιτροπής, 22.11.2006.

[77] Υπόθεση C 35/2006 ανάπτυξη των ευρυζωνικών δικτύων στο Appingedam, απόφαση της Επιτροπής, 19.7.2006.

[78] Βλ. κοινοποιήσεις εκ μέρους της Κύπρου, της Ιρλανδίας, της Μάλτας, της Ισπανίας και της Σλοβενίας. Η ιρλανδική εθνική ρυθμιστική αρχή, ωστόσο, απέσυρε την αναφορά των επιχειρήσεων με ισχύ στην αγορά στη διάρκεια των εθνικών διαδικασιών ενώπιον δικαστηρίων.

[79] Υπόθεση COMP/M.3916 T-Mobile Austria/tele.ring, απόφαση της Επιτροπής, 26.4.2006. Βλ. επίσης παραπάνω σημείο 0.

[80] Βλ. επίσης παραπάνω σημείο 12.

[81] Υπόθεση COMP/M.4297 Nokia/Siemens, απόφαση της Επιτροπής, 13.11.2006.

[82] Υπόθεση COMP/M.4214 Alcatel/Lucent, απόφαση της Επιτροπής, 24.7.2006.

[83] Οδηγία 2002/77/ΕΚ της Επιτροπής, της 16ης Σεπτεμβρίου 2002, σχετικά με τον ανταγωνισμό στις αγορές δικτύων και υπηρεσιών ηλεκτρονικών επικοινωνιών (ΕΕ L 249, 17.9.2002, σ. 21).

[84] Υπόθεση C33/2006, εισαγωγή ψηφιακής επίγειας τηλεόρασης (DVB-T) στη Βαυαρία , στην ιστοσελίδα: http://ec.europa.eu/comm/competition/state_aid/register/ii/doc/C-33-2006-WLWL-en-19.07.2006.pdf

[85] Υπόθεση C34/2006, εισαγωγή ψηφιακής επίγειας τηλεόρασης (DVB-T) στη Βόρεια Ρηνανία-Βεστφαλία, στην ιστοσελίδα: http://ec.europa.eu/comm/competition/state_aid/register/ii/doc/C-34-2006-WLWL-en-19.07.2006.pdf

[86] Υπόθεση N111/2006, ενίσχυση στην TNT στις περιοχές χωρίς simulcast, στην ιστοσελίδα: http://ec.europa.eu/community_law/state_aids/comp-2006/n111-06.pdf· υπόθεση N546/2006, ενισχύσεις σε ιδιώτες, εξαρτώμενες από το εισόδημα, με την προοπτική του τέλους της αναλογικής ραδιοτηλεοπτικής μετάδοσης, στην ιστοσελίδα: http://ec.europa.eu/community_law/state_aids/comp-2006/n546-06.pdf

[87] Υπόθεση N270/2006 Subsidies to digital decoders with open API στην ιστοσελίδα: http://ec.europa.eu/comm/competition/state_aid/register/ii/doc/N-270-2006-en-WLWL-24.01.2007.pdf

[88] Ανακοίνωση της Επιτροπής σχετικά με την εφαρμογή των κανόνων για τις κρατικές ενισχύσεις που αφορούν τις δημόσιες υπηρεσίες ραδιοτηλεοπτικών μεταδόσεων (ΕΕ C 320, 15.11.2001, σ. 5).

[89] Πρβλ. απόφαση της Επιτροπής, με την οποία εγκρίθηκε το σχέδιο χρηματοοικονομικής αναδιάρθρωσης για τον δημόσιο ραδιοτηλεοπτικό οργανισμό της Πορτογαλίας, τον Ιούλιο του 2006 (κρατική ενίσχυση NN 31/2006 – Πορτογαλία).

[90] Πρβλ. απόφαση της Επιτροπής, με την οποία περατώνεται η έρευνα σχετικά με τις ενισχύσεις που εμπεριέχονται στο γενικό καθεστώς χρηματοδότησης του δημόσιου ραδιοτηλεοπτικού οργανισμού της Πορτογαλίας (κρατική ενίσχυση E 14/2005 – Πορτογαλία).

[91] Πρβλ. απόφαση της Επιτροπής σχετικά με την ειδική χρηματοδότηση των δημόσιων ραδιοτηλεοπτικών οργανισμών των Κρατών Χωρών που εκδόθηκε το 2006 (κρατική ενίσχυση C 2/2004 - Κάτω Χώρες).

[92] Υπόθεση COMP/38.173, από κοινού πώληση των δικαιωμάτων μετάδοσης στην FA Premier League στην ιστοσελίδα: http://ec.europa.eu/comm/competition/antitrust/Υπόθεσηs/index/by_ nr_76.html#i38_173

[93] Υπόθεση COMP/37.398, από κοινού πώληση των δικαιωμάτων μετάδοσης αθλητικών γεγονότων στην UEFA Champions League (ΕΕ L 291, 8.11.2003, σ. 25) και υπόθεση COMP/37.214, από κοινού πώληση των δικαιωμάτων μετάδοσης αθλητικών γεγονότων στην γερμανική Bundesliga (ΕΕ L 134, 27.5.2005, σ. 46).

[94] Υπόθεση COMP/M.4066, CVC/SLEC , στην ιστοσελίδα: http://ec.europa.eu/comm/competition/mergers/Υπόθεσηs/index/ m81.html#m_4066

[95] Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με ορισμένες νομικές πτυχές που αφορούν τα κινηματογραφικά και τα άλλα οπτικοακουστικά έργα (COM(2001) 534 τελικό της 26.9.2001, ΕΕ C 43, 16.2.2002).

[96] Υπόθεση NN 84/05: http://ec.europa.eu/comm/competition/state_aid/register/ii/doc/NN-84-2004-WLWL-fr-22.03.2006.pdf

[97] Υπόθεση N 461/05: http://ec.europa.eu/community_law/state_aids/comp-2005/n461-05.pdf

[98] Υπόθεση N 695/06: http://ec.europa.eu/comm/competition/state_aid/register/ii/by_Υπόθεση_nr_n2006_690.html#695

[99] Υπόθεση COMP/38681 Cannes Agreement , δεσμεύσεις στην ιστοσελίδα: http://ec.europa.eu/comm/competition/antitrust/Υπόθεσηs/decisions/38681/commitments.pdf. Βλ. επίσης ανακοίνωση τύπου IP/06/1311, 4.10.2006.

[100] Ανακοίνωση τύπου MEMO/06/63, 7.2.2006.

[101] N 400/2006, Ιταλία, που εκδόθηκε στις 6.12.2006 και N 573/2005, Δανία, που πρόκειται να εκδοθεί.

[102] Βλ. απόφαση της Επιτροπής N 604/2005, 16.5.2006 (ΕΕ C 209, 31.8.2006) και απόφαση της Επιτροπής N 556/2005, 19.7.2006 (ΕΕ C 207, 30.8.2006).

[103] Απόφαση της Επιτροπής N 565/2005, 22.2.2006, C(2006) 457 τελικό.

[104] Απόφαση της Επιτροπής N 622/2005, 7.6.2006, C(2006) 2077 τελικό.

[105] N 478/2004, 7.6.2006 (ΕΕ C 209, 31.8.2006).

[106] ΕΕ L 269, 28.9.2006, σ. 1.

[107] Αποφάσεις της Επιτροπής C(2006) 2009, 31.5.2006 και C(2006) 2010, 20.6.2006.

[108] Κανονισμός (ΕΚ) αριθ. 847/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διαπραγμάτευση και εφαρμογή των συμφωνιών περί αεροπορικών μεταφορών μεταξύ των κρατών μελών και τρίτων χωρών (ΕΕ L 157, 30.4.2004, σ. 7).

[109] Cyprus Airways (ΕΕ C 113, 13.5.2006, σ. 2).

[110] Ιδίως μια υπόθεση που αφορά τη Μάλτα (Ν640/06-εκδόθηκε στις 22 Νοεμβρίου 2006).

[111] Ιδίως μια υπόθεση σχετικά με δαπάνες κεφαλαίου για έξι μικρά αεροδρόμια στην Ιρλανδία (N353/06 - εκδόθηκε στις 26 Σεπτεμβρίου).

[112] DHL Leipzig – Halle Airport , εκδόθηκε στις 22 Νοεμβρίου.

[113] Συνεκδικασθείσες υποθέσεις C-83/01 P, C-93/01 P και C-94/01 P, Chronopost SA, Συλλογή 2003, σ. I-6993.

[114] Υπόθεση C-280/00, Altmark Trans GmbH, Συλλογή 2003, σ. 2003.

[115] Κοινοτικό πλαίσιο για τις κρατικές ενισχύσεις υπό μορφή αντιστάθμισης για την παροχή δημόσιας υπηρεσίας (ΕΕ C 297, 29.11.2005, σ. 4).

[116] Βλ., για παράδειγμα, υπόθεση N 165/2005, κρατική ενίσχυση υπέρ της Post Office Limited (POL) για χρηματοδότηση του δικτύου της υπαίθρου, 2006-2008 (ΕΕ C 141, 16.6.2006, σ. 2), και υπόθεση N 642/05, δημόσια αντιστάθμιση υπέρ της Posten AB για την παροχή υπηρεσιών βασικών πληρωμών και ταμειακών διευκολύνσεων.

[117] Υπόθεση E 15/2005, σύσταση που προτείνει τη λήψη κατάλληλων μέτρων σχετικά με την απεριόριστη κρατική εγγύηση υπέρ της La Poste (δεν έχει ακόμη δημοσιευθεί).

[118] Υπόθεση N 227/2006; DHL – Αεροδρόμιο Leipzig Halle (ΕΕ C 48, 2.3.2007, σ. 7).

[119] Τράπεζες, κινητές αξίες, ασφαλίσεις, τρόφιμα, φαρμακευτικά προϊόντα, επαγγελματικές υπηρεσίες, υπηρεσίες υγείας, περιβάλλον, ενέργεια, σιδηροδρομικές και θαλάσσιες μεταφορές, αυτοκίνητα οχήματα, τηλεπικοινωνίες, μέσα μαζικής ενημέρωσης και αθλητισμός.

[120] Κανονισμός (ΕΚ) αριθ. 1400/2002 της Επιτροπής, της 31ης Ιουλίου 2002, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας (ΕΕ L 203, 1.8.2002, σ. 30).

[121] Κατά το 2006, επρόκειτο για την έκθεση του εισηγητή Lipietz σχετικά με την ετήσια έκθεση της Επιτροπής επί της πολιτικής ανταγωνισμού.

[122] Κατά το 2006, περίπου 551 γραπτές ερωτήσεις και 66 προφορικές που απευθύνθηκαν στην Επιτροπή αφορούσαν ζητήματα πολιτικής ανταγωνισμού.